Misi balas dendam KL City punah, tewas di tangan JDT

(JDT menewas Kuala Lumpur City FC 3-0/FB Johor Southern Tigers)

KUALA LUMPUR, 7 April - Johor Darul Ta’zim (JDT) meneruskan momentum kemenangan tiga kali berturut-turut dalam saingan Liga Super selepas menewaskan Kuala Lumpur City FC 3-0.Skuad Harimau Selatan yang bertandang ke Stadium Bolasepak Kuala Lumpur, Cheras mendahului pada minit ke-18 menerusi jaringan Fernando Frontieri, menjadikan kedudukan kekal 1-0 hingga tamat babak pertama perlawanan.

(JDT menewaskan KL City FC 3-0, malam tadi/FB Johor Southern Tigers)

Beralih babak kedua, skuad City Boys yang buntu tanpa jaringan dihukum bermain dengan hanya 10 pemain selepas D Kenny Pallraj dilayangkan kad kuning kedua kerana mengasari Leandro Velazquez.JDT memperoleh gol kedua menerusi sepakan penalti yang disempurnakan Bergson da Silva pada minit ke-81 sebelum Bergson menjaringkan gol ketiga pada masa tambahan.Sementara itu, satu lagi aksi Liga Super berlangsung di Stadium Majlis Bandaraya Petaling Jaya.Pasukan tuan rumah, Petaling Jaya City FC meraih mata penuh selepas mengecewakan Terengganu FC 3-0.Daren Lok muncul penjaring berbisa buat PJ City selepas menjaringkan hatrik pada minit ke-12, minit ke-31 dan minit ke-38 untuk selesa mendominasi permainan.Di Kedah, pasukan Kedah Darul Aman FC (KDA FC) berjaya memanfaatkan kelebihan bermain di halaman sendiri dengan menewaskan Sri Pahang FC 1-0 dalam aksi di Stadium Darul Aman, Alor Star.Jaringan tunggal KDA FC dihasilkan bek tengah, Rodney Celvin Akwensivie pada minit ke-55.


Koeman kembali bimbing skuad kebangsaan Belanda

AMSTERDAM, 6 April - Bekas pengendali Barcelona, Ronald Koeman bakal kembali membimbing skuad kebangsaan Belanda.Koeman akan menggantikan tempat Louis van Gaal selepas tamat kejohanan Piala Dunia 2022 di Qatar.Ini merupakan kali kedua jurulatih itu diberi kepercayaan untuk mengendalikan skuad The Oranje.Beliau merupakan watak penting ketika membawa pasukan itu muncul naib juara Liga Negara-Negara UEFA bagi musim 2018/2019 selain ketika melayakkan diri ke saingan Euro 2020.

Koeman dan Persatuan Bola Sepak Belanda (KNVB) turut memuat naik kenyataan mengenai perkara itu di laman media sosial masing-masing.Menurut KNVB, pengendali itu telah menandatangani kontrak sehingga Piala Dunia 2026.Terdahulu, van Gaal dalam satu temu bual mengakui, sedang menghidapi kanser prostat sejak tahun 2020.Namun, beliau masih ingin kekal membimbing pasukan Belanda untuk mengharungi kempen Piala Dunia 2022 di Qatar.


Sukan SEA Hanoi: Skuad gimnastik berirama yakin rangkul dua emas

(Pengurus skuad gimnastik berirama negara, Toh Ai Lee dalam sidang media di ibu negara)

KUALA LUMPUR, 6 April - Kontinjen gimnastik berirama negara optimis merangkul dua pingat emas keseluruhan dalam Sukan SEA Hanoi yang akan berlangsung Mei ini.Pengurusnya, Toh Ai Lee menyatakan pada temasya kali ini hanya dua kategori yang akan dipertandingkan iaitu individu dan berkumpulan.Seramai sembilan orang gimnas yang akan mewakili negara dalam acara berkenaan iaitu tiga kategori individu dan enam kategori kumpulan."Memang kita sasarkan dua pingat emas, sebab kali ini hanya dua pingat yang ditawarkan berbanding Sukan SEA 2009 dengan enam pingat emas, jadi memang ada perbezaan," kata beliau dalam satu sidang media khas, di sini.

Tambah Toh, kesemua gimnas akan berdepan beberapa perlawanan bagi mempersiapkan diri sebelum ke temasya tersebut.Selain itu, pasukannya tidak dapat mengkaji kelemahan dan kemampuan pasukan lawan disebabkan penularan pandemik COVID-19 yang menjejaskan seluruh negara.


Sukan Sea- Harimau Muda, Thailand satu kumpulan

KUALA LUMPUR, 6 April- Skuad bawah 23 tahun (B-23) negara diundi bersama Thailand dalam kumpulan B saingan Sukan SEA Hanoi, Vietnam Mei depan.Turut diundi bersama-sama satu kumpulan dengan skuad Brad Maloney adalah Kemboja, Singapura dan Laos.Tuan rumah Vietnam yang juga dilabel selaku pasukan pilihan dijangka berdepan saingan sengit apabila diundi bersama Indonesia dalam Kumpulan A.Skuad Naga Emas Muda itu juga akan berdepan Myanmar, Filipina dan Timor-Leste dalam kumpulan sama.Sementara itu, keputusan undian Futsal Lelaki Sukan SEA Vietnam 2021 pula menyaksikan skuad futsal lelaki kebangsaan kendalian Chiew Chun Yong diundi di Posisi 5 bagi saingan format liga sepusingan manakala Skuad futsal wanita kebangsaan kendalian Jamhuri Zainuddin diundi di Posisi 3.


Liga Super - Sabah ceria bawa pulang tiga mata, naik ke kedudukan ketiga

KUALA LUMPUR, 5 April- Pasukan Sabah FC berhasil melonjak ke tangga ketiga Liga Super selepas menang tipis 1-0 menentang Melaka United dalam aksi di Stadium Hang Jebat, Krubong, Melaka malam tadi.Selaku pasukan pelawat, Sabah bagaimanapun tidak menghadapi masalah dalam mendominasi perlawanan sebelum berhasil membuka jaringan tunggal perlawanan menerusi jaringan Park Tae Su pada minit ke-25.Tersentak dengan jaringan awal itu, skuad Melaka kendalian Risto Vidakovic cuba menyamakan kedudukan namun gagal mencetak sebarang jaringan untuk menggugat gawang gol lawan sehingga perlawanan berakhir.Di Paroi, pasukan Negeri Sembilan FC sekadar berpuas hati berkongsi satu mata selepas seri 2-2 menentang Selangor FC dalam aksi di Stadium Tuanku Abdul Rahman.Selangor terlebih dahulu mendahului selepas pemain Negeri Sembilan, Nasrullah Haniff Johan membuat kesilapan tertampan rembatan pasukan lawan pada minit ke-35.Skuad Merah Kuning kemudian terus mendahului selepas Herlison Caion de Sousa Ferreira menyempurnakan sepakan penalti pada minit ke-50 babak kedua perlawanan.Negeri Sembilan kemudian memperoleh momentum kebangkitan selepas turut dihadiahkan sepakan penalti yang disempurnakan Herold Goulon pada minit ke-58 sebelum gol penyamaan dijaringkan Evanonye Kossi Adetu pada minit ke-76 menjadikan kedudukan terikat.

(Negeri Sembilan FC 2-2 Selangor FC)

Di Kuching, Sarawak United turut terpaksa berpuas hati mencatat keputusan seri 1-1 menentang Penang FC dalam aksi di Stadium Negeri.Beraksi di halaman sendiri, Sarawak terdahulu dikejutkan dengan jaringan pembukaan pemain Penang, Anselmo Arruda da Silva pada minit ke-73 sebelum berhasil menyamakan kedudukan menerusi Boris Kok pada minit ke-83 dan keputusan kekal sehingga wisel penamat ditiup.


Liga Super:  Sarawak United FC dan Penang FC, keputusan seri 1-1

KUCHING, 6 April - Pertemuan Sarawak United FC dan Penang FC dalam Liga Super Malaysia malam tadi di Stadium Negeri, Sarawak berakhir dengan keputusan seri, 1-1.Kedua-dua pasukan buntu dalam mencari gol pendahuluan pada 45 minit permainan masa pertama.

(Pemain Sarawak United FC Lee Changhoon (kiri) cuba mengelecek pemain Penang FC pada saingan Liga Super di Stadium Negeri malam tadi/BERNAMA)

Pada separuh masa kedua pula menyaksikan permainan kembali rancak selepas pemain Penang FC yang menyarung jersi nombor 9 Casagrande menjaringkan gol pertama pada minit ke-72.  Tidak mahu mengecewakan penonton di gelanggang sendiri, Sarawak United FC menyamakan kedudukan menerusi gol sulung musim ini menerusi pemain yang memakai jersi nombor 29 iaitu Boris Kok.  Enam kad kuning juga telah di layangkan oleh pengadil Mohammad Zamzaidi Katimin iaitu empat kepada Penang FC dan dua kepada pemain Sarawak United FC. Tiada jaringan susulan selepas permainan tamat pada 90 minit perlawanan termasuk tiga minit masa tambahan. Keputusan 1 sama kekal hingga wisel penamat.Dengan keputusan seri itu, Sarawak United akhirnya mendapat mata pertama dalam Liga Super musim ini.


Persekutuan Besbol Malaysia tagih  kepakaran Pakistan

SHAH ALAM, 6 April - Satu Memorandum Persefahaman (MoU) telah dipersetujui antara Persekutuan Besbol Malaysia (BFM) dan Persekutuan Besbol Pakistan baru-baru ini berhubung bantuan kepakaran dalam bidang kepegawaian dan jurulatih antara kedua negara. MoU itu juga merangkumi langkah-langkah strategik antara dua negara dalam mengembangkan lagi sukan besbol secara domestik serta antarabangsa.

Presiden BFM, Sazali Husain menjelaskan MoU tersebut penting bagi meningkatkan mutu liga, pengadilan dan pemain di negara ini."Antara perkara penting tandatangan MoU antara Pakistan dan Malaysia adalah pertukaran teknikal dan pegawai. Ada persetujuan bersama pertukaran bahagian remaja lelaki dan juga wanita. Kita akan dapat dua, ini ditaja sepenuhnya oleh Pakistan, dua juru latih untuk datang ke sini melatih pasukan lelaki" katanya.MoU berkenaan ditandantangani bersama Presiden Persekutuan Besbol Pakistan, Syed Fakhar Ali Shah.Buat permulaan, seorang pegawai BFM, Nifizah Mohd Taib telah mendapat kursus dan pensijilan ketika di Pakistan.Beliau telah diberi kepercayaan menjadi pengadil dalam tiga perlawanan bertaraf antarabangsa antara Malaysia dan Pakistan minggu lalu.


Sukan SEA Hanoi : Bariskan pemain muda, skuad badminton negara sasar satu emas

(Pengarah Pembangunan Remaja Persatuan Badminton Malaysia (BAM), Datuk Misbun Sidek bercakap pada sidang media)

BUKIT JALIL, 5 April - Pasukan badminton negara menyasarkan hanya satu pingat emas dalam acara lelaki berkumpulan Sukan SEA Hanoi, berbeza pada edisi sebelum ini apabila meraih tiga pingat emas.Ia berikutan Persatuan Badminton Malaysia (BAM) sebelum ini menyenaraikan skuad yang diwakili sepenuhnya barisan pemain muda.Menurut Pengarah Pembangunan Remaja Persatuan Badminton Malaysia (BAM), Datuk Misbun Sidek, sasaran itu realistik untuk pemain muda mengambil peluang yang diberi dan bukan sekadar untuk pendedahan, sebaliknya pemain perlu cuba untuk bersaing dalam memburu pingat di temasya dwitahunan berkenaan.

(Barisan pemain muda badminton negara yang akan menggalas cabaran di Sukan SEA Hanoi/BAM)

"Jadi disebabkan (Sukan SEA Hanoi) bertembung dengan Piala Thomas dan Uber, kita terpaksa buat keputusan menghantar pasukan muda, jadi pada saya apa yang saya harapkan ialah kalau dulu kita dapat tiga pingat emas dan kali ini kita harapkan dari pasukan lelaki, harap dapat satu pingat emas dan ini adalah sasaran yang kita telah tetapkan," kata beliau pada sidang media, di sini.Selain acara berkumpulan, Malaysia juga menyertai saingan individu lelaki dan wanita pada Sukan SEA Hanoi yang akan berlangsung bermula 12 hingga 23 Mei ini.Untuk rekod, skuad badminton negara melakar pencapaian terbaik dalam tempoh 44 tahun apabila membawa pulang tiga emas, dua perak dan lima gangsa pada Sukan SEA Manila.Tiga emas itu disumbangkan perseorangan lelaki, Lee Zii Jia, perseorangan wanita, S. Kisona dan beregu lelaki, Aaron Chia-Soh Wooi Yik.


Sukan SEA Hanoi : Skuad terjun negara sasar lapan emas

(Pengurus skuad terjun negara, Datuk Leong Mun Yee bercakap pada sidang media)

BUKIT JALIL, 5 April - Skuad terjun negara opitimis mempertahankan empat pingat emas yang diraih pada edisi Sukan SEA lalu dengan menyasarkan lapan pingat emas dalam semua acara yang dipertandingkan.Menurut pengurus pasukan, Datuk Leong Mun Yee sasaran lapan emas tersebut mempunyai cabaran kerana atlet ke Sukan SEA kali ini dibarisi ramai muka baharu."Sebab ada sesetengah atlet kali pertama ke Sukan SEA, memang cabaran untuk mereka lah, tapi semua persiapan bagus untuk saya sebagai pengurus pasukan, saya rasa sebab venue di sana baharu dan papan pun baharu, jadi kita kena uji papan itu lebih awal beberapa hari, sebab dalam terjunan, apa- apa boleh jadi, jatuh atau tergelincir ke, memang kena uji dulu," kata beliau dalam sidang media, di sini hari ini.

Lapan acara dipertandingkan pada Sukan SEA Hanoi adalah 10 meter platform seirama lelaki dan wanita, 3 meter papan anjal seirama lelaki dan wanita, 3 meter papan anjal individu lelaki dan wanita serta 1 meter papan anjal individu lelaki dan wanita.Tambahnya lagi, ratu terjun negara, Datuk Pandelela Rinong bakal bergandingan bersama Nur Dhabitah Sabri dalam acara 10 meter platform wanita.Ia bukan kali pertama mereka berdua digandingkan, apabila sebelum ini pernah memenangi pingat gangsa pada Sukan Komanwel Glasgow 2014 dan pingat perak pada Siri Terjun Dunia FINA Ke-4 di Windsor, Kanada pada 2017.Pasukan terjun negara akan mengikuti kem latihan selama enam hari di Pusat Akuatik Tuanku Zara, Ipoh, Perak, bermula 19 hingga 24 April ini dalam persiapan ke temasya tersebut yang bermula 12 Mei depan.


Skuad futsal negara kecundang 1-5 di tangan Indonesia

BANGKOK, 5 April- Peluang skuad futsal lelaki negara melangkah ke peringkat separuh akhir semakin sukar dalam Kejuaraan Futsal AFF 2022.Ini selepas pasukan negara tewas 1-5 di tangan Indonesia dalam aksi di Bangkok, Thailand, SEMALAM.Pemain Indonesia; Ardiansyah Nur dan Holypaul Septinus Soumilena muncul wira selepas masing-masing menjaringkan dua gol.Sekali gus mengecewakan pasukan negara yang dibimbing Ketua Jurulatih Chiew Chun Yong.Soumilena menjaringkan gol pembukaan buat Indonesia pada minit ke-21.

Bagaimanapun, Malaysia bangkit menyamakan kedudukan menerusi Mohd Ridzwan Bakri selang seminit kemudian.Firman Ardiansyah menyumbat gol kedua Indonesia pada minit ke-29, diikuti Soumilena pada minit ke-35.Ardiansyah Nur meledak dua lagi jaringan bagi melengkapkan kemenangan negara jiran.Skuad negara mengutip tiga mata selepas dua perlawanan dan mengharapkan tuah kemenangan menentang Brunei serta tuan rumah, Thailand dalam aksi pelengkap Kumpulan A bagi menghidupkan peluang mara ke peringkat seterusnya.


Liga Super bersambung malam ini dengan SOP peralihan ke endemik

KUALA LUMPUR, 5 April- Selepas hampir sebulan berhenti rehat untuk memberi laluan kepada kalendar antarabangsa, saingan Liga Super akhirnya kembali bersambung hari ini.Selain diadakan pada bulan Ramadan, aksi malam ini turut menjadi lebih istimewa apabila ia bakal dilangsungkan dengan SOP baharu susulan fasa peralihan ke endemik.Penyokong dibenar makan dan minum di dalam stadium serta tiada had kapasiti kehadiran penonton.Bagaimanapun ia masih tertakluk kepada penjarakan fizikal yang munasabah dengan memakai pelitup muka.Penyokong kanak-kanak bawah umur 12 tahun juga dibenarkan memasuki stadium dengan syarat ditemani ibu bapa atau penjaga yang telah melengkapkan vaksinasi.Pengambilan suhu badan di pintu masuk juga tidak diwajibkan, selain tandas dan surau dibenarkan beroperasi sepanjang perlawanan dengan kawalan.Tiga perlawanan Liga Super akan berlangsung dengan pertemuan juara Liga Premier musim lalu, Negeri Sembilan FC menentang Selangor FC di Stadium Tuanku Abdul Rahman, Paroi mencuri perhatian.

(Negeri Sembilan FC menentang Selangor FC 9.30 malam ini)

Dua aksi lagi membabitkan Melaka United yang menanti kunjungan Sabah di Stadium Hang Jebat, manakala Sarawak United berdepan Penang di Stadium Negeri, Kuching.


Jurgen Klopp gentar hadapi Benfica

UNITED KINGDOM, 5 April- Pengendali Liverpool, Jurgen Klopp sedikit gentar untuk membawa pasukan turun menentang Benfica menjelang aksi suku akhir pertama di Estadio da Luz, awal pagi esok dalam aksi Liga Juara-Juara Eropah.Ini berikutan The Reds berdepan jadual yang padat.The Reds bakal menghadapi dua aksi penting menentang Manchester City bermula Ahad ini yang akan menentukan calon juara Liga Perdana Inggeris EPL, sebelum ke aksi separuh akhir Piala FA minggu depan.Klopp dilihat lebih cenderung untuk menjulang trofi EPL meskipun beliau berpeluang merangkul gelaran quadruple iaitu empat piala, selepas menjuarai Piala Liga England musim ini.

Bagaimanapun, beliau enggan memandang rendah kemampuan Benfica meskipun berjaya menewaskan kelab itu 4 kali dalam 5 pertemuan terakhir.Dalam pada itu, Pengarah Teknikal Benfica, Luisao mahu mengguna baik kepadatan jadual The Reds untuk menggugat keputusan permainan selain berkelebihan bermain di laman sendiri.Benfica pernah meraih kemenangan agregat 3-0 ke atas Liverpool pada pusingan 16 terbaik Liga Juara-Juara musim 2005/2006. -AFP


Beregu muda lelaki negara tidak dapat teruskan perlawanan kerana COVID-19

ORLEANS, 4 April - Harapan beregu muda lelaki negara, Wan Arif Wan Junaidi-Muhammad Haikal Nazri untuk merangkul kejuaraan sulung mereka diKejohanan Masters Orleans di Perancis tidak kesampaian.Ini kerana pasangan tersebut yang layak ke final semalam, terpaksa menarik diri selepas Muhammad Haikal didapati positif COVID-19.Penarikan diri pasangan yang digelar 'Patatimo Boys' itu sekali gus memberi kemenangan percuma kepada lawan mereka dari Belanda, Ruben Jille -Ties Van Der Lecq.

"Kecewa tu ada, sebab dah sampai final tu yang buat kecewa sedikit. Tetapi benda (perkara) ini saya pun redha apa yang jadi. Tambah-tambah lagi ni bulan puasa kan, jadi mungkin ada hikmah nak bagi dekat perlawanan akan datang yang lagi besar kan," kata Pemain Beregu Muda Negara, Mohd Haikal Nazri.Wan Arif yang berasal dari Terengganu sementara Muhammad Haikal dari Kelantan sebelum ini melangkah ke final selepas menumpaskan gandingan tuan rumah Eloi Adam (Eloa)-Julien Maio 21-18, 21-16, diseparuh akhir.Bukan itu sahaja, beregu ke-103 dunia itu turut melakukan kejutan dikejohanan tersebut selepas menewaskan satu lagi pasangan tuan rumah, Christo Popov-Toma Junior yang menduduki ranking ke-30 dunia dipusingan pembukaan.


PFAM sokong hukuman tolak mata Perak FC

KUALA LUMPUR, 4 April - Persatuan Pemain Bolasepak Profesional Malaysia (PFAM) bersetuju dengan hukuman pemotongan tiga mata terhadap Perak FC susulan kegagalan pasukan Liga Premier itu melunaskan baki ansuran tunggakan gaji pemain dan pegawai bagi musim 2021.Ketua Pegawai Eksekutif PFAM, Izham Ismail berkata hukuman itu adalah tindakan wajar apabila Perak FC telah diberikan masa sebelum ini untuk membayar baki tunggakan gaji pada tarikh pertama ditetapkan badan bebas First Instance Body (FIB) iaitu pada 31 Mac lepas.Izham berharap hukuman tersebut memberi kesan kepada Perak FC supaya tidak terus mengambil pendekatan 'lepas tangan', malah berusaha mencari jalan untuk menyelesaikan isu tunggakan gaji dalam tempoh ditetapkan bagi mengelakkan hukuman sama berulang.

(Ketua Pegawai Eksekutif PFAM, Izham Ismail/BERNAMA)

“Pertama sekali, PFAM menyambut baik tindakan serius yang dikenakan kepada Perak FC, dan MFL (Liga Bolasepak Malaysia) telah mengambil langkah tepat dalam perkara ini. Kami berharap isu tunggakan gaji Perak FC untuk dua kelompok (musim ini dan musim lepas) dapat diselesaikan segera.“PFAM juga telah menghantar aduan bagi tunggakan gaji pemain Perak FC bagi musim 2021 ke peringkat Jawatankuasa Status FAM (Persatuan Bolasepak Malaysia) untuk diperhalusi dengan lebih lanjut,” katanya dalam kenyataan hari ini. Izham berharap hukuman pemotongan tiga mata dikenakan terhadap Perak FC akan menjadi pengajaran kepada kesemua pasukan dalam saingan Liga Malaysia.Beliau berkata hukuman tersebut adalah langkah serius bagi menolak sebarang bentuk kejadian sama berulang, selain sebagai amaran kepada pihak pengurusan untuk mempunyai kemampuan dan kelayakan dalam menguruskan kelab.


'Patatimo Boys' akur terpaksa lupakan hasrat di Masters Orleans

KUALA LUMPUR, 4 April - Beregu muda lelaki negara, Wan Arif Wan Junaidi-Muhammad Haikal Nazri reda terpaksa melupakan hasrat untuk merangkul kejuaraan sulung di Kejohanan Masters Orleans di Perancis, selepas seorang daripada mereka didapati positif COVID-19, semalam.Kedua-dua mereka menyifatkan perkara itu sesuatu yang pahit untuk diterima namun sudah mula meletakkan sasaran baharu menjelang penyertaan pada Sukan SEA Hanoi, Vietnam pada Mei ini."Saya sendiri tidak tahu daripada mana saya terkena jangkitan itu dan hanya diketahui selepas pihak Persekutuan Badminton Dunia (BWF) memaklumkan kepada jurulatih kami."Tidak menyangka akan keputusan itu namun saya percaya mungkin ada hikmah lebih besar menanti dalam pertandingan lebih besar," kata Muhammad Haikal menerusi satu klip audio dikongsikan kepada media hari ini.

Senada dengan Haikal, Wan Arif berkata dirinya juga reda dengan keputusan itu selain tumpuan kini beralih buat pasangan dengan julukan “Patatimo Boys’ itu kepada cabaran di Sukan SEA Hanoi.Beregu Malaysia itu semalam terpaksa memberikan kemenangan percuma kepada pasangan beregu Belanda Ruben Jille-Ties Van Der Lecq, selepas Muhammad Haikal didapati positif COVID-19 beberapa jam sebelum melangkah ke gelanggang untuk perlawanan akhir.Penarikan diri pasangan bukan pilihan kejohanan daripada final itu sekali gus menyaksikan Jille-Van Der Lecq muncul juara.Wan Arif dari Terengganu sementara Muhammad Haikal dari Kelantan sebelum ini melangkah ke final selepas menumpaskan gandingan tuan rumah Eloi Adam-Julien Maio dalam aksi separuh akhir.Terdahulu, beregu ke-103 dunia itu melakukan kejutan apabila menewaskan satu lagi pasangan tuan rumah, Christo Popov-Toma Junior yang menghuni ranking ke-30 dunia dalam pusingan pembukaan. - BERNAMA


GP Argentina: Penantian Espargaro untuk muncul juara berakhir

(Jorge Martin (Kiri), Aleix Espargaro (Tengah) dan Alex Rins (Kanan) meraikan pelumba di podium MotoGP Grand Prix Argentina di litar Termas de Rio Hondo, Argentina/FOTO AFP)

ARGENTINA, 4 April - Penantian Aleix Espargaro untuk menaiki podium pertama akhirnya tercapai selepas muncul juara Grand Prix Argentina awal pagi tadi.Ia sekaligus memberi sejarah baharu buat pasukannya, Aprilia dengan kemenangan sulung dalam perlumbaan kelas perdana tersebut.Lebih manis, kemenangan itu diraih pelumba Sepanyol berkenaan pada perlumbaan ke-200nya dalam saingan MotoGP.Sementara itu, Jorge (Horhe) Martin dari pasukan Pramac Ducati dan wakil Suzuki, Alex Rins melengkapkan kedudukan podium membabitkan semua penunggang Sepanyol.

Secara keseluruhan Espargaro mengambil bahagian dalam 283 grand prix membabitkan tiga kelas sejak 2004.Kemenangan itu juga menyaksikan Espargaro kini melonjak ke tangga teratas senarai penunggang dengan 45 mata.Brad Binder dari pasukan KTM pula di tempat kedua dengan 38 mata manakala pelumba Ducati yang juga juara GP Qatar, Enea Bastianini ketinggalan 2 mata di kedudukan ketiga. - AFP


PSG terus gah di puncak liga

(Penyerang PSG, Kylian Mbappe melarikan bola dari pemain pertahanan Lorient pada aksi Ligue 1/AFP)

PARIS, 4 April - Paris St Germain (PSG) terus melebarkan kedudukan di tangga teratas Ligue 1 selepas membenam Lorient, 5-1 di hadapan penyokong sendiri.Aksi yang berlangsung di Stadium Parc de Princes itu menyaksikan penguasaan PSG sebaik wisel sepak mula ditiupkan.Tuan rumah mula mendahului pada minit ke-12 selepas lorongan cantik Kylian Mbappe berjaya disudahkan Neymar.Minit ke-28, giliran Mbappe pula meledak jaringan hasil hantaran Idrissa Gueye.

(Penyerang PSG, Neymar meraikan jaringan kelima pasukannya pada aksi menentang Lorient pada saingan Ligue 1/AFP)

Babak kedua menyaksikan Lorient merapatkan jurang selepas Terem Moffi berjaya memanfaatkan kesilapan barisan pertahanan tuan rumah.Namun ia tidak menjejaskan penguasaan PSG yang terus agresif menyerang.Mbappe menjadikan kedudukan 3-1 pada minit ke-67 menerusi rembatan leret dari luar kotak penalti.Enam minit berselang, Lionel Messi pula mencetak nama selaku penjaring sebelum Neymar sekali meledakkan gol pada lewat permainan untuk melengkapkan kemenangan 5-1.Skuad kendalian Mauricio Pochettino kini mengutip 68 mata, 12 mata mengatasi Marseille di kedudukan kedua liga.


Van Gaal menghidap barah prostat

THE HAGUE, 4 April - Ketua jurulatih skuad bola sepak Belanda, Louis Van Gaal mendedahkan dirinya didiagnosis sakit barah prostat.Bagaimanapun beliau masih bersemangat untuk memimpin pasukannya menyertai Piala Dunia 2022 di Qatar.Ketika bercakap kepada Stesen Televisyen Jerman (RTL), Van Gaal berkata sehingga kini beliau telah menjalani 25 rawatan radioterapi.Dia dikesan menghidap penyakit barah itu selepas diagnosis pada tahun 2020 dan mula menjalankan rawatan tahun lalu.Belanda diletakkan dalam Kumpulan A bersama tuan rumah Qatar, Ecuador dan Senegal dalam undian Piala Dunia 2022 di Doha pada Jumaat.

(Ketua jurulatih skuad bola sepak Belanda, Louis Van Gaal (tengah) ketika perlawanan persahabatan di antara pasukan Belanda menentang Jerman pada 29 Mac 2022/AFP)

Dalam pada itu, berita kesedihan Van Gaal turut mendapat simpati ramai pihak.Kelab Bola Sepak Manchester United melalui catatan di laman tweeter menyatakan semua pemain dan kakitangan 'Red Devils' sentiasa berada dibelakangnya dan terus menyokong penuh usaha bekas pengurusnya itu dalam perjuangan melawan penyakit barah. Kesemua mereka mendoakan agar Van Gaal cepat sembuh, terus kuat dan berani menghadapi penyakit berkenaan.Bekas penyerang England, Gary Lineker melalui tweeternya turut menyatakan ucapan selamat dan berharap Van Gaal sembuh sepenuhnya. -AFP


Harrif dominasi peringkat ketiga Jelajah Thailand

SAKON NAKHON, 3 April- Pelumba Terengganu Polygon Cycling (TSG), Mohd Harrif Saleh berjaya memenangi peringkat ketiga Jelajah Thailand hari ini, sekali gus membuka semula peluang pasukan dari Pantai Timur itu mencabar gelaran keseluruhan perlumbaan berkenaan.Pada saingan sejauh 117 kilometer yang bermula dari Sakoon Nakhon dan berakhir di tempat yang sama, Harrif menggunakan kelebihannya sebagai pakar pecut di laluan landai pada hujung perlumbaan.Pelumba berusia 34 tahun itu dicabar hebat pelumba Team Ukyo, Raymond Kreder, namun dia terlebih dahulu berjaya melepasi garisan penamat dengan catatan 2 jam 30 minit 45 saat.Seorang lagi pelumba Malaysia, Muhammad Elmi Jumari yang beraksi untuk pasukan kebangsaan di tempat ketiga.Sebelum ini Harrif menduduki tempat kedua pada peringkat pertama Jelajah Thailand.Peringkat keempat esok menawarkan laluan sejauh 176 kilometer yang akan bermula dari Sakon Nakhon dan tamat di Nakhon Phanom.Ia sekali lagi membuka peluang buat Harrif untuk mengulangi pencapaian hari ini kerana banyak melibatkan laluan landai dengan tiga zon pecut.

(Mohd Harrif Saleh juara peringkat ketiga  Jelajah Thailand)


Tiada lagi tunda perlawanan libatkan pasukan dijangkiti COVID-19 - MFL

KUALA LUMPUR, 3 April- Malaysian Football League (MFL) memutuskan prosedur operasi standard (SOP) baharu perlawanan Liga Malaysia (Liga-M) 2022, di mana tiada lagi penundaan perlawanan melibatkan pasukan dijangkiti COVID-19.Ketua Pegawai Eksekutif MFL Stuart Ramalingam menjelaskan, SOP baharu itu penting dalam memastikan kelancaran Liga-M 2022, apabila pasukan bakal mengharungi jadual agak padat sekiranya kelonggaran untuk pasukan memohon penundaan perlawanan akibat kes COVID-19, terus dipraktikkan.Beliau berkata ini kerana setakat 16 Mac iaitu dalam tempoh hanya 12 hari saingan Liga-M musim ini bermula, MFL terpaksa menunda 16 perlawanan melibatkan kempen Liga Super, Liga Premier dan Piala FA, akibat penularan kes COVID-19 dalam kalangan pegawai dan pemain kelab.“Dengan penundaan beberapa perlawanan sebelum ini, jelas menjejaskan penjadualan perlawanan Liga Super dan Liga Premier, khususnya bagi tempoh rehat serta perjalanan kelab-kelab dan juga perancangan pasukan kebangsaan.“Masalah ini diburukkan lagi dengan beberapa perlawanan terpaksa ditunda hanya sehari sebelum perlawanan, yang mana pasukan lawan dan pegawai perlawanan telah tiba di negeri pasukan tuan rumah,” katanya dalam satu kenyataan.Selain kekangan masa bagi penjadualan semula perlawanan tertunda, Stuart berkata setiap penundaan perlawanan akan menelan kos tinggi dari segi pengelolaan, logistik, penyiaran dan keselamatan, serta merumitkan keadaan bagi semua pihak terlibat.Sehubungan itu, beliau memaklumkan beberapa protokol COVID-19 perlawanan Liga-M 2022 akan dikuatkuasakan, antaranya dengan memberi kelab dua pilihan sekiranya pegawai atau pemain kelab disahkan positif COVID-19.“Kelab diberi pengecualian sementara untuk menggantikan dengan pegawai-pegawai dari pasukan simpanan, Piala Presiden atau Piala Belia bagi mengisi kekosongan tersebut. Sementara bagi pemain kelab dibenar untuk mendaftarkan pemain dari pasukan simpanan, Piala Presiden atau Piala Belia ke dalam Senarai Pilihan Skuad Utama, bagi mengisi kekosongan tersebut,” katanya.Bagaimanapun, sekiranya kelab gagal mematuhi perkara berkenaan dan menyebabkan perlawanan tidak dapat dilangsungkan tanpa alasan munasabah, maka MFL akan merujuk perkara itu kepada Ahli Lembaga Pengarah MFL dengan mengenakan tindakan sewajarnya.Katanya, kelab boleh 'dihukum' dengan dianggap kalah 0-3 dan tiga mata diberikan kepada pasukan lawan, menanggung kos logistik pasukan lawan serta kos pengelolaan perlawanan serta penyiaran, selain tiket pengangkutan (penerbangan/bas), perbatuan, tol, penginapan, makanan pegawai perlawanan seperti pengadil, penilai pengadil dan komisioner perlawanan.Selain itu, Stuart memberitahu penundaan perlawanan akan hanya dipertimbangkan sekiranya kedua-dua kelab bersetuju untuk bermain dalam tempoh 'FIFA Days' sahaja, tanpa pemain yang berkemungkinan dipanggil menyertai skuad kebangsaan.Bagi kelab yang gagal menghabiskan baki saingan perlawanan liga atau gagal bermain di perlawanan terakhir liga, maka perkara ini akan dibawa ke Ahli Lembaga Pengarah MFL untuk keputusan.Perkara ini turut akan menjejaskan jumlah pengagihan dana kepada semua kelab akibat kekurangan perlawanan, berbanding dengan jumlah perlawanan dalam perjanjian antara MFL, penaja dan penyiar,” katanya.Stuart pada masa sama berkata bagi tujuan keselamatan dan kesihatan, kelab juga hendaklah memastikan pegawai dan pemain sentiasa mengamalkan protokol kesihatan kendiri, selain bertanggungjawab untuk melaksana SOP ketat ke atas pemain demi mencegah jangkitan dan penularan COVID-19 dalam pasukan.Dalam pada itu, susulan pengumuman Menteri Belia dan Sukan Datuk Seri Ahmad Faizal Azumu berhubung pembukaan sektor sukan dan rekreasi di bawah Fasa Peralihan Ke Endemik Jumaat lepas, Stuart berkata MFL juga membuat beberapa pindaan SOP Liga-M yang pastinya membawa khabar gembira buat penyokong ke stadium.Antaranya membenarkan mereka makan dan minum dalam stadium serta tiada had kapasiti kehadiran penyokong ke stadium, namun tertakluk kepada penjarakan fizikal yang munasabah (sekurang-kurangnya 1 meter) mengikut ruang tempat duduk dengan memakai pelitup muka.“Penyokong bawah umur 12 tahun dibenarkan memasuki stadium, dengan syarat ditemani atau dipantau ibu bapa atau penjaga yang telah melengkapkan vaksinasi,” jelasnya.-BERNAMA

(Ketua Pegawai Eksekutif MFL Stuart Ramalingam)


Badminton Masters Orleans di Perancis, beregu lelaki muda negara mara ke final

ORLEANS, 3 April - Beregu lelaki muda negara, Wan Arif Wan Junaidi dan Mohd Haikal Nazri mara ke final badminton Masters Orleans di Perancis.Wan Arif dan Haikal yang berada dirangking ke-103 dunia menundukkan gandingan tuan rumah, Eloi Adam dan Julien Maio 21-18, 21-16 dalam tempoh 41 minit.Turun dengan keyakinan tinggi, pasangan itu memberi tentangan sengit di set pertama untuk menang 21-18.Di set kedua, mereka berjaya mengekalkan prestasi konsistendan bertenaga sekaligus menang 21-16.Wan Arif dan Mohd Haikal akan berdepan pilihan ketujuh kejohanan dari Belanda, Ruben Jille  dan Ties Van Der Lecq pada pertemuan akhir.Mereka sebelum ini mencipta magis pada pusingan pertama dengan mengejutkan pasangan diranking ke-30 dunia dari Perancis, Christo Popov dan Toma Junior Popov. Dalam pada itu bagi pemain beregu wanita negara, Teoh Mei Xing.

Dia enggan menjadikan faktor keletihan bermain dalam dua kategori sebagai punca gagal mara kefinal acara beregu campuran.Sebaliknya, Mei Xing yang berpasangan bersama Yap Roy King berkata, mereka gagal mengimbangi strategi lawan dari Indonesia ketika aksi diseparuh akhir.Terlalu banyak melakukan kesilapan mudah juga disifatkan Mei Xing sebagai faktor mereka terpaksa akur tewas straight sets, 16-21, 15-21.Dalam kategori beregu wanita, Mei Xing berpasangan bersama Anna Cheong dan tersingkir seawal pusingan kedua.


Liga Perdana Inggeris, Chelsea terima kekalahan

CHELSEA, 3 April - Chelsea menerima kekalahan mengejut 1-4 kepada Brentford di tempat sendiria dalam perlawanan Liga Perdana Inggeris.Keputusan itu bagaimanapun tidak menggugat kedudukan the Blues yang kekal di tangga ketiga dengan 59 mata.Manchester City dan Liverpool pula tidak berdepan masalah mengalahkan lawan masing-masing.The Citizens menumpaskan Burnley 2-0, manakala The Reds menewaskan Watford juga dengan 2-0 untuk mengekalkan kedudukan dua teratas.Masing-masing mengumpul 73 dan 72 mata.

Manchester United sekadar seri 1-sama dengan Leicester City untuk kekal di tangga ke-6.Dalam pada itu menerusi Dalam saingan La Liga Sepanyol, Karim Benzema dan Joao Felix memastikan semangat juang tinggi dalam Real Madrid dan Atletico Madrid sebelum pertemuan suku akhir Liga Juara masing-masing minggu depan.Pada Rabu depan, Madrid bertemu Chelsea ketika Atletico pula dijadual melawan Manchester City, hari berikutnya.Namun menjelang saingan itu, Benzema berjaya membantu kemenangan Madrid di pentas domestik, dengan menjaringkan dua gol ketika pasukannya mengalahkan Celta Vigo, 2-1.Felix juga menyumbang dua gol dalam kemenangan Atletico ke atas Alaves, 4-1.Perlawanan lain, Getafe 1 Real Mallorca 0.Dan Levante 2 Villarreal 0 - AFP


Skuad futsal negara langkah kanan, tundukkan Kemboja 7-6

KUALA LUMPUR, 2 April- Skuad futsal lelaki negara bermula dengan langkah kanan pada saingan Kejuaraan Futsal Persekutuan Bola Sepak ASEAN (AFF) 2022 di Bangkok, Thailand hari ini apabila menewaskan pasukan Kemboja 7-6.Serangan bertali arus skuad negara kendalian Chiew Chun Yon dalam aksi awal Kumpulan A itu berhasil memaksa pasukan lawan melakukan kesilapan dua kali dengan menjaringkan gol ke gawang sendiri.Malaysia mendahului pada babak pertama permainan setelah pemain Kemboja, Ros Sichamroeun tertampan bola rembatan pemain negara yang kemudiannya melewati gawang gol mereka sendiri pada minit pertama.Tersentak dengan gol awal itu, Kemboja cuba menutup kesilapannya dengan menyamakan kedudukan 1-1 menerusi jaringan Orkchan Sereyvong pada minit keenam.Jaringan pemain negara Mohd Khairul Effendy pada minit kesembilan untuk mendahului Kemboja 2-1 tidak bertahan lama apabila Kemboja berjaya menyamakan kedudukan 2-2 melalui Ros Sichamroeun pada minit ke-17.Aksi mengejar mata tidak terhenti apabila Kemboja pula menjaringkan gol ketiga menerusi Diamant Prum pada minit ke-18 sebelum Malaysia membalas jaringan penyamaan menerusi Saiful Nizam Ali pada minit ke-20.Pada babak kedua, skuad negara memulakan asakan jaringan menerusi Abu Haniffa Hassan pada minit ke-23 yang kemudiannya kembali diikuti rapat Kemboja menerusi Orkchan Sereyvong selang dua minit kemudian menjadikan kedudukan 4-4.Dominasi pasukan Malaysia kemudiannya menghukum pasukan Kemboja apabila Ros Sichamroeun melakukan kesilapan sekali lagi dengan tertampan bola rembatan pemain negara ke kawang sendiri pada minit ke-29.Abu Haniffa kemudian memberi kelegaan sementara buat negara menerusi jaringan pada minit ke-32 meletakkan negara mendahului selesa dengan kedudukan 6-4.Kemboja kemudian merapatkan kedudukan menerusi jaringan Chanmony Tong pada minit ke-33 sebelum pemain negara Mohd Khairul menjaringkan gol pada minit ke-39 menjadikan kedudukan 7-5. Kemboja bagaimanapun terpaksa akur apabila sekadar mampu menjaringkan satu lagi gol di minit terakhir babak kedua permainan sekali gus memutlakkan kemenangan buat negara.Skuad negara selepas ini akan meneruskan saingan dengan menentang pasukan Indonesia pada 4 April dalam aksi Kumpulan A.

Di BANGKOK, jurulatih futsal negara Chiew Chun Yong berkata perlawanan pembukaan hari ini yang juga perlawanan antarabangsa pertama selepas dua setengah tahun sebenarnya ‘tidak seperti yang dijangkakan’ terutamanya pada separuh masa pertama.“Kebanyakan pemain tidak mengikuti rancangan permainan dengan baik. Seperti yang anda lihat, kesemua enam gol datang daripada serangan balas. Ini bermakna pertahanan kita tidak cukup baik."Ini adalah aspek yang perlu kita perbaiki dalam perlawanan seterusnya," katanya kepada Bernama.Diundi dalam Kumpulan A, bersama-sama Indonesia, Kemboja, Brunei dan juara bertahan Thailand, Chiew berkata pasukan itu perlu bertindak segera dalam perlawanan akan datang.


Jepun cabaran utama skuad negara - Roslin

KUALA LUMPUR, 2 April- Jepun bakal jadi pencabar utama pasukan negara.Itu pandangan bekas jaguh badminton negara, Roslin Hashim mengenai aksi kumpulan Piala Thomas yang melibatkan Malaysia bemula 8 Mei ini.Menurut Roslin, mengikut prestasi semasa, skuad lelaki negara seharusnya tidak berdepan masalah berdepan dua lagi pasukan dalam kumpulan D iaitu England dan New Zealand.Namun dalam masa sama Roslin menasihatkan agar barisan pemain negara tidak terlalu yakin kerana kedua-dua negara itu mampu melakar kejutan.

Bagi kejohanan tahun lalu, Malaysia tewas 1-4 kepada Jepun dalam aksi kumpulan.Perjalanan Malaysia kemudian berakhir diperingkat suku akhir selepas tewas 0-3 kepada Indonesia yang muncul juara edisi ke-32 itu.


Piala Dunia 2022 : Perancis, Brazil dilihat tidak memiliki masalah besar mara ke peringkat seterusnya.

DOHA, 2 April- Penentuan pasukan mana yang akan bertembung dalam saingan kumpulan Piala Dunia 2022 akhirnya terjawab malam tadi dalam majlis undian di Pusat Konvensyen dan Pameran Doha (DECC) Qatar.Juara bertahan, Perancis diundi dalam kumpulan D bersama Denmark, Tunisia dan pemenang pertemuan 'play off' antara Emiriah Arab Bersatu (UAE), Australia dan Peru.

Brazil selaku juara lima kali juga dilihat memiliki laluan mudah apabila diletakkan bersama Switzerland, Serbia dan Cameroon.Ia sekaligus menyaksikan Perancis dan Brazil tidak memiliki masalah besar untuk mara ke peringkat seterusnya.Jerman pula diundi dalam kumpulan E yang merupakan kumpulan maut kali ini.Juara empat kali itu akan berdepan Sepanyol, Jepun dan pemenang 'play off' antara Costa Rica dan New Zealand.Kumpulan lain yang dilihat bakal memberi aksi menarik adalah kumpulan H yang dibarisi Portugal, Uruguay, Ghana dan Korea Selatan.Manakala England, Iran dan Amerika Syarikat diundi dalam kumpulan B bersama satu lagi pasukan yang akan melalui aksi 'play off' antara Wales, Scotland dan Ukarine.Argentina pula akan bertemu Arab Saudi, Mexico, dan Poland dalam kumpulan C.Sebanyak 32 pasukan akan berentap pada Piala Dunia 2022 di Qatar November depan.


Gagal lunas tunggakan gaji, Perak FC dipotong tiga mata

KUALA LUMPUR, 1 April - Kegagalan Perak FC melunaskan tunggakan gaji barisan pemain musim lalu akhirnya membawa padah apabila dikenakan hukuman pemotongan tiga mata dalam saingan Liga Premier musim ini.Keputusan itu diputuskan badan bebas iaitu Pelesenan Kelab atau First Instance Body (FIB) berkuat kuasa serta-merta.Menurut Pengerusi FIB, Sheikh Mohd Nasir Sheikh Mohd Sharif, skuad The Bos Gaurus gagal melunaskan baki tunggakan gaji pada tarikh pertama yang ditetapkan oleh FIB iaitu pada 31 Mac lalu.Baki tunggakan gaji tahun lalu membabitkan pemain dan pegawai pasukan utama dan pasukan simpanan adalah berjumlah RM934,729.42.

Dalam pada itu, Ketua Pegawai Eksekutif Malaysia Football League (MFL), Stuart Ramalingam, menegaskan jika Perak FC masih gagal menyelesaikan tunggakan tersebut, mereka boleh dikenakan hukuman pemotongan enam mata lagi."Selepas keputusan tiga mata ini, Perak ada masa 14 hari untuk membuat bayaran, jikalau tak bayar juga lagi enam mata akan ditolak dan jikalau bayaran masih tidak dilakukan dalam masa tujuh hari selepas itu, perkara ini akan dirujuk kepada FIB sekali lagi untuk memutuskan status lesen penyertaan liga musim 2022," kata beliau.Tidak sampai sehari bergembira meraih kemenangan pertama musim ini, Perak FC dihadiahkan berita duka selepas pasukan itu sah dikenakan pemotongan tiga mata secara serta-merta oleh FIB.


Undian Piala Dunia FIFA 2022 malam ini

KUALA LUMPUR, 1 April - Bahang Piala Dunia Qatar 2022 semakin dirasai peminat bola sepak di Malaysia apabila tepat pukul 11.30 malam ini, majlis undian Piala Dunia FIFA 2022 akan dilangsungkan dari Pusat Konvensyen Dan Pameran Doha (DECC) Qatar dan bakal dipancarkan secara langsung di saluran Sukan RTM.Undian malam ini dilihat menarik apabila pasukan nombor satu dunia iaitu Brazil, Belgium, Argentina, England, Sepanyol serta Portugal menjadi antara pasukan pilihan.Manakala ketiadaan juara Eropah, Itali akan memberi cabaran berbeza pada edisi ini khususnya pada juara bertahan, Perancis.Juara Piala Dunia empat kali, Jerman dilihat bakal memberi cabaran paling sukar kepada Belanda dan Croatia.Juara Afrika, Senegal bakal berdepan Poland dan wakil dari Asia, Jepun.

Sebanyak 29 pasukan akan diundi malam ini manakala nasib tiga lagi pasukan akan diketahui kemudian bagi melengkapkan senarai 32 pasukan bertanding.Konflik Rusia dan Ukraine telah menyebabkan aksi separuh akhir penentuan kelayakan antara Ukraine dan Scotland ditangguhkan sehingga Jun dan pemenang perlawanan itu akan menentang Wales untuk ke Qatar.Manakala dua lagi perlawanan membabitkan Australia atau Emeriah Arab Bersatu (UAE) menentang Peru dan Costa Rica berdepan New Zealand akan dilangsungkan pada Jun.Undian disertai delegasi Malaysia yang diketuai Presiden Persatuan Bola Sepak Malaysia (FAM), Datuk Hamidin Mohd Amin.


Pengendali Perak FC harap isu gaji pemain segera diselesaikan

IPOH, 1 April- Jurulatih Perak FC, Yusri Che Lah berharap isu gaji yang dihadapi pasukannya dapat diselesaikan dengan kadar segera.  Menurutnya, beliau tidak sanggup memikirkan masalah yang dihadapi pasukan berkenaan, lebih-lebih lagi menjelang bulan Ramadan yang bakal tiba tidak lama lagi.Pengendali berusia 46 tahun itu juga menyuarakan pendirian tidak akan meninggalkan pasukan tersebut dalam situasi genting ini.  "Seandainya saya berhenti hari ini, apa akan jadi kepada para pemain saya, mereka juga bermotivasi seperti saya.Jika dilihat, para pemain yang hadir malam ini semua kerana mereka sayangkan pasukan, jadi kami rasa seperti sebuah keluarga, perjuangan kami sebenarnya masih panjang tetapi kami mengharapkan sinar di hujung terowong," katanya dalam sidang media selepas perlawanan antara Perak FC dan Kijang Rangers FC di sini.

(Yusri Che Lah, Jurulatih Perak FC)

Tambahnya, beliau sentiasa berhubung dengan pemilik pasukan, Impact Media and Communication (IMC) Sdn Bhd bagi mendapatkan maklumat terkini berhubung kemelut tersebut.


Qatar sudah bersedia anjur Piala Dunia FIFA 2022 - Hamidin

DOHA, 1 April - Presiden Persatuan Bolasepak Malaysia (FAM), Datuk Hamidin Mohd Amin menyifatkan Qatar sudah bersedia sepenuhnya untuk menganjurkan Piala Dunia FIFA 2022.Jelas beliau, sepanjang berada di Qatar, dilihat venue-venue dilihat sudah sedia malah kemeriahan menjelang sepak mula 21 November 2022 juga sudah terasa."Persiapan yang diadakan di benua Asia ini dan pertama di Timur Tengah disifatkan sebagai sempurna dan sudah siap setahun awal." "Apa yang paling utama ialah, seluruh keluarga bola sepak dunia hari ini berkumpul buat pertama kali selepas dikekang dengan penularan COVID-19. Justeru dengan kejayaan kongres yang kemudian disusuli dengan majlis undian Piala Dunia hari ini, ia adalah perkembangan positif yang terbaik buat sukan bola sepak," kata Hamidin ketika beliau mengetuai delegasi negara ke Kongres FIFA ke-72 di Pusat Konvensyen dan Pameran Doha (DECC), di sini.Kongres FIFA ke-72 itu akan diikuti dengan majlis undian Piala Dunia 2022 pada malam ini (1 April) dengan majlis terbabit turut disertai delegasi Malaysia.

(Kongres FIFA Ke-72 berlangsung di Pusat Konvensyen dan Pameran Doha (DECC) Qatar/FAM)

Sementara itu, Presiden FIFA, Gianni Infantino ketika dalam kongres menyatakan hasratnya bertanding semula pada 2023 selain menekankan beberapa topik utama iaitu dana pembangunan 'FIFA Forward' ditingkatkan kepada 25 peratus bagi setiap negara gabungan.Dalam masa sama, Infantino turut memberikan fokus terhadap aspek pelaburan dalam pembangunan bola sepak dan penyelesaian konflik peperangan negara anggota.Selain itu, agenda lain kongres termasuklah undian mengenai cadangan untuk meminda statut dan Peraturan Tetap Kongres serta perbincangan cadangan yang dikemukakan dengan sewajarnya oleh ahli gabungan dan ahli majlis.


'Rashid Mencari Juara' cari bakat muda di Perak

IPOH, 1 April- Program Rashid Mencari Juara (RMJ) diteruskan ke negeri Perak.  Program yang diasaskan legenda perseorangan badminton negara, Datuk Rashid Sidek itu dilaksana bagi mencari bakat-bakat muda yang berpotensi untuk digilap sebagai pelapis negara. Sebagai permulaan, peserta terpilih akan mengikuti latihan sepenuh masa selama tiga bulan di bawah bimbingan Kelab Badminton RS.  "Program pencarian bakat ini untuk pemain-pemain yang tidak berpeluang masuk ke BAM, jadi saya buat program ini untuk berlatih secara sepenuh masa selama tiga bulan di kelab saya. Saya di Persatuan Badminton Malaysia (BAM) pun ada lebih kurang 13 tahun jadi apa pengalaman yang saya dapat sepanjang saya jadi pemain badminton, sepanjang saya jadi jurulatih akan saya bagi ilmu yang saya ada," katanya selepas Majlis Perasmian Penutupan Sesi Ujibakat RMJ di Akademi Badminton Perak di sini.

Ujibakat RMJ sebelum ini dilakukan di Kuala Lumpur dan akan diperluaskan ke negeri-negeri lain.


Tenis Terbuka Miami: Alcaraz mara ke separuh akhir, tewaskan Kecmanovic

FLORIDA, 1 April - Pemain remaja Sepanyol, Carlos Alcaraz bangkit daripada kekalahan set pertama untuk menewaskan Miomir Kecmanovic dari Serbia 6-7, 6-3, 7-6 dalam satu pertarungan penuh dramatik pada kejohanan Tenis Terbuka Miami.Kejayaan itu menyaksikan Alcaraz mara ke pusingan separuh akhir.Pada aksi suku akhir itu, Kecmanovic terlebih dahulu menang set pertama 7-6 sebelum Alcaraz bangkit mendominasi set kedua 6-3, sekali gus mengheret pertemuan ke set penentuan.Dalam set tersebut, Alcaraz dan Kecmanovic mempamer aksi menarik dengan saling mendahului mata sehingga ke tie-break.Tuah bagaimanapun memihak kepada Alcaraz apabila pemain berusia 18 tahun tersebut berjaya melengkapkan kemenangan dengan 7-6.Di separuh akhir nanti, Alcaraz bakal berdepan juara bertahan, Hubert Hurkacz dalam penentuan ke final.

Dalam aksi wanita, bintang Jepun, Naomi Osaka turut dipaksa bangkit daripada ketinggalan sebelum menyingkirkan juara Olimpik, Belinda Bencic, sekali gus mara ke final buat kali pertama di kejohanan ini.Pada pertemuan itu, Osaka melakukan 18 pukulan aces untuk menang 4-6, 6-3, 6-4, dan mara ke final pertamanya selepas Terbuka Australia pada 2021.Ini juga kali keempat bekas pemain nombor 1 dunia itu mara ke final Jelajah WTA 1000 dan berpeluang menjulang gelaran ketiga dalam kariernya selepas kejayaan di Indian Wells 2018 dan Terbuka Beijing 2019.Berada di ranking ke-77 dunia, Osaka akan menentang pemain nombor 1 dunia, Iga Swiatek dari Poland di final.


Piala FA : Melaka United, Kuching City, Perak ke pusingan kedua

(15 pasukan yang mengesahkan tempat di Pusingan Kedua Piala FA 2022)

KUALA LUMPUR, 1 April - Melaka United berpesta gol membelasah pasukan PIB FC, 4-0 dalam saingan tertunda pusingan pertama Piala FA di Stadium Hang Jebat, Krubong, Melaka malam tadi.Norshahrul Idlan Talaha muncul wira dalam perlawanan itu apabila menjaringkan dua gol bagi memberikan keselesaan Melaka United mara ke pusingan kedua.Pesta gol Melaka United bermula pada minit ke-12 hasil jaringan Emmanuel Oti Essigba meletakkan mereka di depan.Tersentak dengan jaringan itu, kesilapan demi kesilapan dilakukan PIB FC sehingga menghadiahkan sepakan penalti kepada Melaka United yang kemudiannya diselesaikan Adriano Narcizo pada minit ke-56.Bersambung babak kedua, Melaka United terus melaksanakan serangan bertali arus sehingga berhasil menjaringkan gol pada minit ke-60 menerusi Norshahrul sebelum dia kemudian mencetak gol kedua buat dirinya dalam perlawanan tersebut pada minit ke-76.PIB FC ternyata tidak mampu mengejar selepas kedudukan 4-0 kekal berpihak kepada Melaka United sehingga wisel ditiupkan.

(Perak FC 1-0 Kijang Rangers / MFL)

Di Ipoh, Perak FC turut sama melakar kejayaan melangkah ke pusingan kedua selepas menewaskan Kijang Rangers 1-0 dalam aksi di Stadium Perak.Kedua-dua pasukan ternyata saling tidak mahu mengalah terikat tanpa jaringan sehingga mengheret ke masa tambahan.Perak kemudian berhasil memecah kebuntuan gol menerusi jaringan tunggal Muhammad Hakimi Mat Isa pada minit ke-101 sekali gus membawa pasukannya mara ke pusingan kedua.

(Kuching City FC 2-0 UiTM FC / MFL)

Sementara itu di Sarawak, Kuching City FC turut berhasil meneruskan kemaraan ke pusingan kedua selepas menundukkan UiTM FC 2-0 dalam aksi di Stadium Negeri.Dua jaringan masing-masing disumbang Shafizi Iqmal Khirudin pada minit ke-56 dan Alif Hassan pada minit ke-62.


Mara ke final Terbuka Miami, Naomi Osaka mengidam makanan Korea

MIAMI, 1 April- Naomi Osaka menangis kegembiraan selepas mara ke final Terbuka Miami buat kali pertama dalam sejarah kariernya.Bintang Jepun itu telah menempuhi cabaran yang penuh emosi baru-baru ini apalagi selepas dia dicemuh kerana tewas awal di Indian Wells, kejayaan mara ke final Terbuka Miami membuatkannya sangat gembira.Kemenangan 4-6, 6-3, 6-4 ke atas juara Olimpik Belinda Bencic membawa juara Grand Slam empat kali itu ke final pada Sabtu."Jawapan yang tidak profesional dan jawapan profesional, apa yang saya fikirkan sekarang adalah seperti bagaimana untuk mendapatkan makanan Korea Uber Eats ke tempat saya, kerana tiada apa-apa di dalam rangkaian penghantaran," kata Osaka sambil tersenyum."Saya baru sahaja teringin untuk makan seperti LA galbi, rusuk daging Korea yang diperap, ia sudah lama terlintas di kepala saya tetapi dari segi perlawanan, saya gembira saya dapat meneruskannya." kata Osaka.Osaka sangat terbuka tentang perjuangannya terhadap kesihatan mental yang menjadi perhatian tahun lalu di Terbuka Perancis apabila dia memutuskan untuk meninggalkan kejohanan itu selepas hanya satu perlawanan dan berehat sebentar daripada tenis.Naoimi akan berdepan pemenang perlawanan antara Jessica Pegula dengan Iga Swiatek di pentas akhir kelak.- AFP

(Reaksi Naomi Osaka selepas menang ke atas Belinda Bencic di separuh akhir sekali gus mara ke final Terbuka Miami/AFP)


Belum masanya Malaysia kembali anjur F1

SUBANG JAYA, 31 Mac - Malaysia belum ada perancangan untuk membawa kembali perlumbaan Grand Prix Formula One di Litar Antarabangsa Sepang (SIC) dalam masa terdekat.Ketua Pegawai Eksekutifnya, Azhan Shafriman Hanif berkata pihaknya masih tidak menerima sebarang tawaran daripada pihak Formula One setakat ini selain perlu meneliti dan menilai pelbagai aspek terutamanya melibatkan kos penganjuran yang tinggi."Pada masa ini tiada apa-apa perancangan (bawa kembali), seperti saya maklumkan kita belum terima apa-apa tawaran daripada F1 untuk bawa kembali ke Malaysia, tetapi jika tawaran itu diberi, kita kena tengok dari segi bajet, ekonomi dan pertimbangan kerajaan untuk membawa kembali F1," kata beliau ketika ditemu bual Berita RTM, di sini.Cadangan itu timbul selepas Rusia digantung Persekutuan Automobil Antarabangsa (FIA), susulan pencerobohan negara itu ke atas Ukraine yang menyaksikan perlumbaan di Sochi pada September depan dibatalkan.

Kementerian Belia Dan Sukan (KBS) sebelum ini dimaklumkan usaha untuk membawa kejohanan itu melibatkan kos yang amat tinggi iaitu melebih RM200 juta.Kali terakhir Malaysia menganjurkan sukan permotoran berprestij itu adalah pada tahun 2017 dan selepas itu kontrak penganjuran di Malaysia tidak disambung atas faktor kos dan pulangan hasil yang tidak setimpal.Dalam perkembangan lain, Azhan turut memaklumkan kontrak beliau telah dilanjutkan untuk dua tahun lagi berkuatkuasa 8 April depan.


KBS bangunkan garis panduan kawal selia e-sukan

(Timbalan Menteri Belia Dan Sukan, Senator Datuk Seri Ti Lian Ker ketika menjawab soalan tambahan di Dewan Negara)

KUALA LUMPUR, 31 Mac - Kementerian Belia dan Sukan (KBS) sedang membangunkan garis panduan pengawal seliaan Sukan Elektronik (e-sukan) yang dijangka dilancarkan tahun ini dalam usaha mewujudkan persekitaran selamat kepada penggiat sukan itu.Timbalan Menteri Belia Dan Sukan, Senator Datuk Seri Ti Lian Ker berkata garis panduan berkenaan sedang dirangka dengan kerjasama agensi dan kementerian berkaitan termasuk pemain dan pasukan profesional. "Usaha mewujudkan garis panduan ini merupakan satu permulaan penggubalan khusus kepada sistem pentadbiran dan peraturan industri e-sukan yang lebih mampan menerusi garis panduan berkenaan.""KBS bermatlamat melahirkan pemain sukan elektronik yang lebih bertanggungjawab dan lebih beretika serta mewujudkan pengukuhan undang-undang tadbir urus yang baik bagi semua peringkat urusan," kata beliau ketika menjawab soalan tambahan Senator Datuk Arman Azha Abu Hanifah di Dewan Negara, di sini hari ini.

Ia mengenai langkah kementerian untuk mengawal selia e-sukan yang semakin mendapat tempat dalam kalangan belia di negara ini.Sementara itu, Ti berkata Persatuan Sukan Elektronik Malaysia dengan kerjasama KBS sedang berusaha menaik taraf studio e-sukan di setiap negeri untuk dijadikan pusat penganjuran kejohanan sukan berkenaan yang bersifat studio dalam talian.


Sukan Sea Hanoi 2022 : VAR diperkenal dalam acara silat, elak pertikaian penjurian wasit

DESARU, 31 Mac- Akibat sering terpalit dengan pertikaian penjurian wasit, sistem Video Bantuan Pengadil (VAR) akan diperkenal dalam acara silat di Sukan Sea Hanoi, Vietnam 2022.Presiden Persekutuan Silat Kebangsaan Malaysia (PESAKA), Datuk Megat Zulkarnain Omardin berkata, penggunaan VAR dalam acara silat telah dipersetujui oleh semua negara ahli Persekutuan Pencak Silat Antarabangsa (PERSILAT).Jelas beliau, sistem berkenaan diperlukan bagi membantu wasit membuat pemarkahan ketika pertarungan berlangsung, sekaligus memastikan ketelusan dan keadilan dalam setiap acara silat yang di pertandingkan."Saya secara peribadi merasakan keputusan yang macam dahulu mungkin akan berkurangan sebab menggunakan sistem yang baharu ini.Juri tidak boleh terlalu memilih kasih sebab akhirnya apabila dua juri membuat pengesahan, barulah markah itu dikira," katanya.

(Datuk Megat Zulkarnain Omardin, Presiden PESAKA)

Malaysia bakal menurunkan 22 atlet ke sukan dwitahunan itu yang dijadual berlangsung dari 12 hingga 23 Mei depan.


Fasa endemik: Kanak-kanak dibenar masuk stadium

PUTRAJAYA, 31 Mac - Bermula bulan depan, kebenaran makan dan minum serta kehadiran kanak-kanak berumur 12 tahun ke bawah ke dalam stadium antara kelonggaran terbaharu prosedur operasi standard (SOP) yang diumumkan Kementerian Belia dan Sukan (KBS)Menterinya, Datuk Seri Ahmad Faizal Azumu menjelaskan ia selaras dengan fasa 'peralihan ke endemik' yang bermula 1 April ini.

(Menteri Belia dan Sukan, Datuk Seri Faizal Azumu)

Namun, jelas Ahmad Faizal, pemakaian pelitup muka jika tidak makan dan minum serta penjarakan fizikal tetap perlu dipatuhi.

Maklumat lanjut berkenaan kelonggaran terbaharu itu akan dikemukakan oleh pihak KBS dalam waktu terdekat."Kami pihak KBS amat mengalu-alukan apabila stadium dan pusat kejohanan dibenarkan penonton makan dan minum termasuk juga anak-anak berumur 12 tahun juga telah dibenarkan masuk, ini adalah kelonggaran-kelonggaran yang tentunya disambut baik oleh orang ramai," kata Ahmad Faizal selepas merasmikan Putrajaya Night Ride 2022 di sini.Seramai 200 orang terdiri daripada kalangan penjawat awam menyertai kayuhan sejauh 10 kilometer di sekitar Putrajaya.


PGAM SGRK PRO Junior Challenge beri pendedahan buat pemain golf remaja

RAWANG, 31 Mac - Misi menyediakan platform pendedahan bagi pemain remaja tercapai menerusi kejohanan Persatuan Gol Profesional Malaysia (PGAM) bersama Sirkit Golf Remaja Kedah (SGRK) Junior Challenge. Menurut Datuk Yusoff Md Shah selaku Pengerusi SGRK, ini merupakan kejohanan pertama yang dianjurkan di negeri lain selain Kedah melibatkan sebanyak 46 pemain profesional dan amatur serta 46 pemain junior.Menariknya, setiap pemain junior digandingkan bersama seorang pemain profesional atau amatur dengan menggunakan format gabungan mata 'Gross' pada pusingan akhir.

(Datuk Yusoff Md Shah, Pengerusi Sirkit Golf Remaja Kedah)

"Saya mahu pihak pemain remaja ataupun junior ini boleh belajar sesuatu daripada pemain-pemain profesional," kata Yusoff kepada wartawan, di sini.PGAM SGRK Pro Junior Challenge dibahagikan kepada 4 kategori melibatkan pemain lelaki dan perempuan berumur 13 hingga 21 tahun sementara satu kategori yang membabitkan pemain profesional dan amatur.Sukree Othman berjaya merangkul tempat pertama kategori profesional/amatur dengan kutipan 134 mata keseluruhan.Bagi kategori A Junior lelaki pula dimenangi oleh Nazran Shahrizan yang terpaksa ke aksi play off sementara Nor Haqeim Nor Hadi menjuarai kategori B.Kategori A Junior perempuan pula dimenangi Lekisha Sasitharan manakala Alya Afza Hazari berjaya merangkul tempat pertama bagi kategori B.


Portugal dan Poland sahkan tempat di Piala Dunia Qatar 2022

PARIS, 30 Mac - Portugal menewaskan Macedonia Utara 2-0 manakala Poland mengetepikan Sweden juga dengan jaringan 2-0 dalam aksi play-off Piala Dunia Qatar 2022 bagi Zon Eropah.Pemain tengah Manchester United, Bruno Fernandes menjaringkan kedua-dua gol Portugal untuk menundukkan pasukan negara Balkan itu yang menyingkirkan juara Euro 2020, Itali minggu lepas.

(Pemain tengah Portugal, Bruno Fernandes (tengah) meraikan kejayaan menjaringkan gol pertama pasukannya semasa perlawanan bola sepak pusingan pertama kelayakan Piala Dunia 2022 (Portugal-Macedonia Utara) di stadium Dragao di Porto pada 29 Mac 2022/AFP)

"Tahniah kepada semua pemain atas kualiti dan sikap positif yang dipamerkan. Kami dengan jelas berjaya mengawal permainan."Setelah memenangi Euro dan Liga Negara Eropah, kami mempunyai impian untuk membawa kegembiraan yang lebih besar ke Portugal,' kata pengurus Portugal, Fernando Santos.Fernandes menjaringkan gol pertama pada minit ke-32, hasil umpanan ketua pasukan, Cristiano Ronaldo dan gol kedua pada minit ke-65 hasil hantaran penyerang Liverpool, Diogo Jota.Sementara itu ketua pasukan Poland, Robert Lewandowski menyempurnakan sepakan penalti pada minit ke-50 untuk membolehkan pasukannya mendahului Sweden 1-0."Walaupun saya telah mengambil banyak sepakan penalti, sepakan kali ini adalah sukar. Tekanan hebat menyebabkannya menjadi sukar. Saya tahu sepakan ini sangat signifikan," kata Pemain Terbaik FIFA 2021 itu.Gol kedua Poland dijaringkan pemain tengah, Piotr Zielinski pada minit ke-72.-AFP


Pilih atlet yang terbaik untuk bawa cabaran negara - Ahmad Faizal

PUTRAJAYA, 30 Mac - Kementerian Belia dan Sukan (KBS) hari ini mengingatkan pentadbir dan pemimpin sukan mengenai tanggungjawab untuk memilih atlet yang terbaik bagi membawa cabaran negara di pentas antarabangsa.Jelas Menterinya, Datuk Seri Ahmad Faizal Azumu, kenyataan berkenaan merujuk kepada urusan pemilihan atlet-atlet yang diputuskan oleh Kesatuan Olahraga Malaysia (KOM)."Berdasarkan situasi terkini terdapat empat pelari pecut wanita yang berjaya menghasilkan catatan di bawah 12 saat dalam acara 100 meter dan selayaknya dipilih untuk membentuk gandingan kuartet 4x100 meter ke Sukan SEA Vietnam.""Pelari berkenaan adalah Zaidatul Husniah Zulkifli mencatat 11.62 saat, diikuti Nor Sarah Adi(11.89s), Azreen Nabila Alias (11.90s) serta Fatin Ilyana Mat Nayan dengan catatan 11.97 saat." "Seharusnya prestasi terbaik pada masa kini menjadi ukuran utama untuk pemilihan atlet-atlet ini ke Sukan SEA nanti," kata beliau dalam satu kenyataan, hari ini.

Beliau memahami bahawa untuk penyertaan atlet-atlet di bawah kategori B ke Sukan SEA Vietnam ditentukan Persatuan Sukan Kebangsaan.Namun pemilihan tidak sepatutnya lari daripada prinsip bersandarkan kepada merit pencapaian. Sekiranya Persatuan Sukan Kebangsaan mempunyai strategi-strategi tertentu di sebalik pemilihan seseorang atlet, ia seharusnya diperjelaskan kepada atlet dan umum untuk mengelakkan daripada salah faham dan timbulnya pelbagai spekulasi.


Rizal terselamat daripada hukuman, FAM beri amaran keras

KUALA LUMPUR, 30 Mac - Tonggak pertahanan Sabah FC, Mohd Rizal Mohd Ghazali terselamat daripada dikenakan hukuman oleh Persatuan Bolasepak Malaysia (FAM) selepas menolak pelawaan ketua jurulatih skuad Harimau Malaya, Kim Pan Gon menyertai kem latihan pusat, baru-baru ini.Sebaliknya FAM memberikan amaran keras kepada Mohd Rizal agar tidak mengulangi tindakannya yang enggan melapor diri ke kem latihan pusat pasukan kebangsaan pada 14 Mac lalu.Dalam satu kenyataan, Setiausaha Agung FAM, Mohd Saifuddin Abu Bakar berkata surat amaran dikeluarkan agar menghormati panggilan skuad kebangsaan jika tidak mahu dikenakan sebarang tindakan meskipun Mohd Rizal sudah menjawab surat tunjuk sebab kepada FAM."Sebagai peringatan tambahan, Mohd Rizal diingatkan agar tampil melapor diri terlebih dahulu dan mengemukakan sebab kepada pengurusan pasukan kebangsaan seandainya ada alasan kukuh untuk menarik diri daripada menyahut panggilan kem latihan pada masa akan datang," kata beliau dalam kenyataan tersebut, hari ini.

Terdahulu, Mohd Rizal yang diletakkan dalam Senarai Bersedia pada asalnya telah dipanggil oleh ketua jurulatih kebangsaan, Kim Pan Gon bagi menggantikan pemain Johor Darul Ta'zim, Mohd Syahmi Safari yang meminta pengecualian untuk tidak melapor diri ke kem latihan pusat kali ini kerana menyambut kelahiran anak kembar tiganya.Berikutan keengganan Mohd Rizal untuk melapor diri, Pan Gon telah memanggil seorang lagi pemain dari Senarai Bersedia iaitu Ahmad Khuzaimi Piee untuk menggantikan tempat Syahmi dan pemain pertahanan Negeri Sembilan FC itu hadir melapor diri pada 14 Mac 2022.


Kejuaraan futsal AFF 2022, pasukan negara perlu segera capai keserasian

SEPANG, 30 Mac - Menjelang Kejuaraan Futsal AFF 2022 di Bangkok, Thailand yang bermula Sabtu ini.Jurulatih Futsal Lelaki Kebangsaan, Chiew Chun Yong berharap gabungan enam muka baharu dan pemain senior dapat membentuk keserasian seawal perlawanan pertama menentang Kemboja.Jelasnya, kebimbangan utamanya adalah kemampuan pemain mengadaptasi taktikal yang diterapkan dalam tempoh singkat.Jelas Chun Yong, dua perlawanan persahabatan tempatan dihadapi pasukannya tidak cukup untuk menjadi kayu pengukur prestasi pemain.

"Sebagaimana yang kita tahu, perlawanan persahabatan antarabangsa dengan perlawanan persahabatan dalam negara berbeza corak permainan."Kepantasan dan intensiti memang agak berbeza itu yang menjadi kelebihan kepada kita. Namun saya positif dengan pengalaman, keinginan dan semangat yang ada pada pemain saya dalam AFF kali ini," katanya ketik a ditemui sebelum berlepas bersama pasukan Futsal kebangsaan ke Thailand di Lapangan Terbang Antarabangsa Kuala Lumpur (KLIA) di sini.Enam muka baharu yang dipanggil antaranya penjaring terbanyak Pulau Pinang dalam Liga Premier Futsal Malaysia, Iqhmal Najmie Ismail dan pemain Selangor TOT United, Muhammad Aidil Shahril Rosli.

Sementara itu, Kapten pasukan, Mohd Khairul Effendy Mohd Bahrin berkata, kesemua muka-muka baharu yang dipanggil sudah memahami apa yang diinginkan ketua jurulatih.

"Apa yang saya nampak, pemain-pemain baharu ini dapat cepat tangkaplah dengan apa yang jurulatih Yong punya taktikal, corak permainan semua tu.Harap bila kita di sana nanti pemain-pemain sudah bersedialah untuk mengharungi perlawanan di Thailand nanti," katanya. Tambah Khairul, apa yang penting adalah kemampuan menyerap tekanan terutama ketika berdepan lawan sukar seperti Thailand dan Indonesia.


Jazeman mahu catat kejayaan pada ELMS 2022

(Pelumba empat roda negara, Jazeman Jaafar ketika ditemu bual media)

KUALA LUMPUR, 30 Mac - Pelumba empat roda negara, Jazeman Jaafar tekad mengulangi pencapaian di perlumbaan '4 Hours of Monza' tahun lepas, sekali lagi pada pusingan pertama kejuaraan European Le Mans Series (ELMS) 2022.Jazeman akan bergandingan dengan dua nama besar antarabangsa, iaitu Rob Hodes dan Gabriel Aubry dalam kempen LMP2 yang dijadualkan membuka tirainya di Perancis 17 April ini.Jazeman, Hodes dan Aubry akan membawa cabaran bersama pasukan Team Virage dalam kategori Pro-Am ELMS menggunakan jentera #51 Oreca 07."Saya sangat menantikan (perlumbaan) nya, ia akan menjadi grid yang sangat mencabar, 30 lebih kereta untuk kelas LMP2, saya mempunyai rakan sepasukan yang sangat kuat iaitu Gabriel, saya dan Rob, jadi Insya-Allah kami akan berjuang untuk mendapatkan keputusan yang terbaik," kata beliau ketika ditemui pada Majlis perjanjian memorandum persefahaman (MoU) antara Pesona Energy Sdn Bhd dan Yayasan Peneraju Pendidikan Bumiputera, di sini.

Kali ini, Jazeman akan menyertai semusim penuh siri tersebut bermula dengan perlumbaan di Perancis sebelum ke Litar Imola, Itali pada 15 Mei. Saingan seterusnya berlangsung di Hungaroring, Hungary pada Julai sebelum Barcelona menjadi venue seterusnya, 28 Ogos.Disusuli saingan di Francorchamps, Belgium pada 25 September dan Litar Portimao, Portugal menjadi venue penutup musim, 16 Oktober.Pada saingan tahun lepas di Litar Monza, Itali, pelumba berusia 29 itu turun selaku pelumba jemputan mewakili pasukan Jota Racing, melengkapkan 125 pusingan dengan catatan masa empat jam, satu minit dan 31.344 saat, untuk kedudukan ketiga.Sebagai rekod, Jazeman juga pernah meraih pencapaian positif ketika penyertaannya di Kejuaraan Endurance Dunia (WEC), Asia Le Mans Series dengan berada di tempat ketiga pada 2021.


Johor anjur L’ETAPE Malaysia peluang rasai pengalaman 'ala' Tour de France

DESARU, 30 Mac - Usaha bagi menarik lebih banyak penganjuran sukan bertaraf antarabangsa di Johor; kerajaan negeri akan melancarkan pelan induk sukan untuk tempoh tiga tahun.Menurut Menteri Besar, Datuk Onn Hafiz Ghazi, pelan induk sukan antara agenda utama yang akan dibincangkan pentadbiran beliau.Penganjuran sukan berbasikal amatur L’ETAPE Malaysia pada 4 Jun ini merupakan acara sukan antarabangsa yang dilihat memberi impak tinggi kepada ekonomi, pelancongan dan gaya hidup sihat rakyat Johor.

(Datuk Onn Hafiz Ghazi semasa majlis sidang media program L’ETAPE)

"Insya-Allah kita akan melancarkan pelan induk sukan, antaranya program peringkat antarabangsa seperti ini kita akan buat sekerap mungkin kerana ia mempunyai limpahan ekonomi terutama kepada pusat pelancongan dan juga untuk sukan insya-Allah, " kata Onn Hafiz dalam sidang media, di sini.Pantai Desaru dipilih untuk menganjurkan acara berprestij ini selepas L’ETAPE dianjurkan di 20 buah negara seperti Thailand, China, Perancis, Mexico, Brazil dan Australia. Setakat ini L’ETAPE Malaysia sudah menerima 3,200 penyertaan.Sebanyak lima kategori dipertandingkan melibatkan dua acara iaitu 140 dan 60 kilometer.


Jurulatih beregu lelaki, Flandy tinggalkan BAM

KUALA LUMPUR, 28 Mac- Jurulatih beregu lelaki negara, Flandy Limpele memutuskan untuk tidak menyambung kontrak bersama Persatuan Badminton Malaysia, BAM.Jurulatih kelahiran Indonesia itu menyatakan, keputusan tersebut sudah dibuat sejak awal Disember lalu.Dalam satu kenyataan yang dikeluarkan hari ini, BAM menyatakan walaupun badan induk berkenaan sudah menawarkan lanjutan kontrak baharu, jurulatih berusia 48 tahun itu tetap menolak tawaran dan ia berkuatkuasa 1 April ini.Keputusan muktamad itu dibuat Flandy selepas mengadakan perbincangan bersama Pengarah Kejurulatihan Beregu, Rexy Mainaky dan baginya, ini adalah waktu tepat untuk mengundurkan diri."Saya fikir sudah, sudahlah..Saya pun sudah cakap dengan Choong Hann pada Disember lalu. Pada Januari pun cakap dengan Datuk Kenny , tapi baru sekarang 'announce' kan tapi sudah lama beritahu mereka.Saya pun berat hati untuk meninggalkan mereka (Goh Sze Fei dan Nur Izzuddin Rumsani), sudah melatih mereka ke tahap ini tapi keputusan sudah dibuat," katanya ketika diwawancara secara maya.

( Flandy Limpele ketika diwawancara pemberita secara maya)

Pemenang pingat gangsa Sukan Olimpik Athens 2004 itu juga tidak menafikan menerima tawaran dari Indonesia.Sementara itu, Flandy yakin dengan potensi gandingan Goh Sze Fei-Nur Izzuddin Rumsani untuk mencipta lebih banyak kejayaan selepas ini.Komen beliau itu hadir selepas beregu lelaki negara itu muncul naib juara di Terbuka Switzerland semalam."Sudah bagus, sudah on track, semua saya sudah buat mereka punya 'foundation'..mereka punya kaki sudah 'strong' tinggal nanti 'coach' yang baru atau 'coach' Rexy boleh menambahkan 'result' mereka saja. Sekarang pun 'result' mungkin yang lebih besar, mungkin 700 and 1000 kan," kata Flandy.Walaupun sudah memberikan yang terbaik, Tze Fei-Izzuddin terpaksa akur dengan prestasi mantap pasangan Indonesia, Fajar Alfian-Muhammad Rian Ardianto yang menewaskan mereka 18-21, 19-21.Gandingan muda negara ini meraih gelaran pertama mereka dalam Jelajah BWF dengan menjuarai Terbuka Jerman yang berlangsung pada 8 hingga 13 Mac lalu.


Harimau Malaya perlu fokus baiki kelemahan, kekalahan kepada Singapura pengajaran berguna

KUALA LUMPUR, 28 Mac- Kekalahan 1-2 Malaysia ke atas Singapura dua hari lalu nyata sukar diterima peminat sukan tanah air yang dahagakan perubahan di bawah era baru ketua jurulatih, Kim Pan-Gon.Lebih-lebih lagi kekalahan itu hadir selepas prestasi cemerlang ditampilkan skuad Harimau Malaya ketika menjinakkan Filipina 2-0 pada perlawanan pertama.Namun, bagi pemerhati bolasepak tempatan, Mohd Sadek Mustafa, Pan-Gon dilihat berjaya memperbaiki keberkesanan skuad negara ketika mencipta serangan.Sebanyak 22 percubaan ke gawang Filipina dan 16 percubaan ke gawang Singapura sudah cukup membuktikan skuad negara semakin berbahaya ketika mengasak kubu lawan.Namun, tambah beliau, terdapat beberapa aspek perlu diperbaiki skuad negara sebelum menghadapi kelayakan Piala Asia 2023 pada Jun."Pemain-pemain yang dipanggil mewakili negara perlu bersedia untuk meningkatkan lagi tahap kecergasan mereka. meningkatkan lagi kemahiran 'ball control' mereka, meningkatkan lagi dalam aspek-aspek kemahiran asas, saya lihat perlawanan bersama Singapura banyak hantaran-hantaran pendek mudah tidak dapat dilakukan dengan baik," katanya.

(Pemerhati bolasepak tempatan, Mohd Sadek Mustafa)

Mengulas lanjut mengenai kekalahan terhadap Singapura tempoh hari jelas Mohd Sadek, ia berpunca daripada kegagalan skuad negara untuk bertahan sebagai satu pasukan."Kita lihat dalam posisi-posisi tertentu, pemain-pemain tertentu, gagal mempertaruhkan, 'game plan' dan taktikal 'team' dan cuba menonjolkan permainan bersifat individu," katanya.Daripada 10 perlawanan terakhir sejak 2008, Malaysia merekodkan hanya dua kemenangan, empat kekalahan dan empat seri ke atas Singapura.Malam ini, Malaysia menutup kempen aksi persahabatan Tiga Negara di Singapura dengan menentang kelab tempatan, Albirex Niigata FC.


Buruan emas pertama Olimpik, perbelanjaan dana RM240 juta perlu diurus sebaik mungkin

KUALA LUMPUR, 28 Mac- Dalam usaha memastikan kilauan pingat emas pertama Olimpik negara menjadi realiti, tiga entiti sukan utama negara disaran memberi tumpuan khusus kepada pembangunan atlet.Ia selepas mendapat suntikan dana sebanyak RM240 juta untuk Program Podium.Jelas Ketua Komunikasi Korporat, Majlis Sukan Negara (MSN), Ahmad Khawari Isa, pihaknya, Institut Sukan Negara (ISN) dan persatuan sukan seharusnya duduk semeja bagi menyusun program jangka panjang yang berkesan untuk atlet."Pada masa tu kerana kita berbelanja kita ada kekangan kita mungkin kita tidak dapat menghantar atlet terbaik kita untuk mengikut kejohanan pendedahan atau kejohanan kompetitif di peringkat antarabangsa tidak mancukupi seperti perancangan jurulatih contohnya sebab kekangan tetapi apabila kita dapat dana tu jadi dana ini, ikut perancangan betul-betul," katanya.

( Ketua Komunikasi Korporat MSN, Ahmad Khawari Isa)

Tambah beliau, perancangan bagi perbelanjaan perlu dibuat dengan berhemah dan tersusun bagi merealisasikan sasaran yang ditetapkan.Untuk itu katanya, kerjasama semua pihak termasuk jurulatih dan Persatuan Sukan Kebangsaan amat diperlukan bagi menepati perancangan untuk persiapan atlet.


Dua pasangan beregu negara muncul naib juara Terbuka Switzerland 2022

BASEL, 28 Mac- Dua pasangan beregu Malaysia yang beraksi pada pentas final Badminton Terbuka Swiss 2022 akur dengan kejayaan apabila hanya sekadar bergelar naib juara kejohanan itu.Pasangan beregu campuran negara, Goh Soon Huat-Shevon Lai tewas kepada pasangan dari Jerman, Mark Lamfuss-Isabel Lohau, 21-12-18-21, 17-21 dalam masa 1 jam 5 minit.Soon Huat-Shevon Lai mara ke final selepas menewaskan satu lagi pasangan negara, Tan Kian Meng-Lai Pei Jing di peringkat separuh akhir pada Sabtu.Walaupun menang di permainan pertama, mereka tidak berupaya menyekat kecemerlangan pasangan Jerman itu apabila tewas di set kedua dan set penentuan.

(Pasangan beregu campuran negara, Goh Soon Huat-Shevon Lai/Gambar Fail)

Satu lagi harapan negara diletakkan kepada Juara Terbuka Jerman, Goh Sze Fei-Nur Izzudin Rumsani.Namun Sze Fei-Izzudin gagal merangkul gelaran kedua mereka apabila tewas di pentas akhir di Basel.Mereka tewas kepada pasangan Indonesia, Fajar Alfian-Muhammad Rian Ardianto, 18-21, 19-21 dalam masa 39 minit.


'The Bos Gaurus' dilanda krisis dalaman, pengendali minta peminat faham

KUALA NERUS, 27 Mac- Ketua Jurulatih dan pengendali pasukan Perak FC, Yusri Che Lah tidak sanggup meninggalkan pemain walaupun terkilan dengan krisis dalaman yang melanda pasukan. Yusri berkata demikian selepas pasukannya tewas kepada Terengganu FC Dua , 3-0, kekalahan kedua ‘The Bos Gaurus’ sejak memulakan kempen Liga Perdana musim ini. Bekas Pengendali Skuad Projek FAM-MSN musim lalu itu berkata, tidak timbul isu menyesal dan berhijrah. "Saya masih berasa kasihan kepada pemain ..saya rasa, saya tak sanggup untuk keluar. meninggalkan dalam keadaan ini. Kalau saya keluar sekalipun. biarlah keadaan semua sudah berakhir dengan tidak ada masalah. dan kerana kalau saya keluar, dia hanyalah masalah kepada saya. bukan masalah kepada mana-mana pihak," katanya.Perak FC dikatakan hanya mendaftarkan 20 pemain pada musim 2022, namun mempunyai pilihan 17 pemain sahaja termasuk tiga penjaga gol.  Tiga pemainnya mengalami kecederaan serius dan terpaksa berehat panjang. "Mereka yang hari ini rata-rata hampir lima bulan tanpa bayaran, cuma kami baru menerima bayaran separuh sahaja. Sebelum ini, dan saya rasa persembahan mereka seharusnya diberi pujian. walaupun kami beraksi tidaklah sebaik mana, tetapi, mampu menghabiskan 90 minit kerana perlu diingat, peraturan menetapkan lima pemain boleh di tukar, jadi saya hanya ada dua, jadi saya mohon kepada semua faham keadaan kami," kata Yusri.

(Ketua Jurulatih dan pengendali pasukan Perak FC, Yusri Che Lah)

Perak FC dijadual bertemu Kijang Rangers pada pertemuan aksi ketiganya di Liga Perdana, 31 Mac Khamis ini, di Ipoh.


Lee Hup Wei umum persaraan, mahu buka akademi latih atlet muda

KUALA LUMPUR, 27 Mac - Atlet lompat tinggi, Lee Hup Wei hari ini mengumumkan persaraannya dari sukan tersebut selepas 18 tahun menabur bakti dan mengerah tenaga demi negara tercinta.Menyertai sukan lompat tinggi sejak berusia 17 tahun, beliau berkata persaraan tersebut bagi memberikan ruang kepada atlet muda baharu yang bakal menyinar sepertinya suatu hari nanti.Menurut atlet berusia 35 tahun itu, perancangan seterusnya adalah menjadi jurulatih untuk atlet muda negara selain berhasrat untuk membuka akademinya sendiri dalam masa terdekat."Sudah (melibatkan diri) 18 tahun dengan (sukan lompat tinggi) ini, saya perlu bersara, berundur dari saya punya karier, saya sangat gembira dengan semua di sini, pasukan ini, saya bermula tahun 2004 dengan pasukan kebangsaan, mula dengan pasukan pelapis, sampai sekarang saya sudah masuk pasukan senior. "Saya akan menjadi jurulatih, akan memohon untuk jadi jurulatih pasukan pelapis dan saya akan buka akademi saya secepat mungkin. Saya ingin ucapkan terima kasih kepada semua penyokong Malaysia dan pihak media, yang sentiasa memberikan sokongan di belakang saya dan mendorong saya untuk berlatih dengan gigih, terima kasih banyak," kata beliau.Tambahnya, sudah tiba masanya beliau menggalas tugas lebih besar iaitu melatih atlet muda sekali gus mampu mengikut jejaknya beraksi di Sukan Olimpik.

Pencapaian Hup Wei nyata tidak disangkal lagi dengan penyertaannya di pentas sukan antarabangsa seperti temasya Sukan Olimpik, Sukan Asia, Sukan SEA, Sukan Komanwel dan kejohanan dunia.Rekod terbaik Hup Wei sudah tentu apabila meraih empat pingat emas dan satu perak di Sukan SEA, satu pingat emas Kejohanan Asia selain turut mencipta sejarah sebagai atlet Malaysia pertama layak ke pentas akhir Kejohanan Olahraga Dunia 2019 di Stadium Antarabangsa Khalifa, Doha, Qatar, dengan mencipta rekod peribadi 2.29 meter.Selain itu, Hup Wei berjaya beraksi tiga kali di pentas Olimpik dengan kali terakhir adalah di Tokyo namun perjuangannya tamat seawal pusingan kelayakan selepas gagal melepasi ketinggian 2.17 meter.


Skuad karate cemerlang di Kejohanan Asia Tenggara, gondol lima emas

PHNOM PENH, 27 Mac - Skuad karate kebangsaan yang kini dalam persediaan menghadapi Sukan SEA Hanoi, mengondol lima pingat emas, tiga perak dan empat gangsa di Kejohanan Asia Tenggara, yang menutup tirainya hari ini.Pada hari terakhir kejohanan, pasukan Malaysia menambah pingat emas menerusi pasukan Kumite lelaki dengan mengalahkan Vietnam 3-1 pada perlawanan akhir.Kejohanan berlangsung di Royal Universiy Phnom Penh, Kemboja.Empat emas Malaysia yang lain juga disumbangkan menerusi acara Kumite.

Pemenang pingat gangsa Sukan Asia Prem Kumar, menang kategori lelaki 55 kilogram ke bawah selepas mengalahkan atlet Vietnam, Trav Van Vu, 9-1, manakala C. Shahmalarani menjuarai kategori wanita bawah 50kg, dengan mengalahkan seorang lagi atlet Vietnam, Dinh Thi Huong, 5-4.Dalam acara akhir lelaki bawah 60kg, Kueggen ternyata bukan lawan atlet tuan rumah Ly Kouy Hav dengan menang 12-3, manakala Sureeya Sankar menewaskan Dang Hong Son dari Vietnam 12-4 dalam acara lelaki bawah 67kg.Malaysia yang diwakili 17 atlet menamatkan kejohanan itu di tempat ketiga di belakang Vietnam, 5 emas, 3 perak, 6 gangsa dan Indonesia, 5 emas, 3 perak dan 6 gangsa.Pada Sukan SEA Filipina 2019, Malaysia menjadi juara keseluruhan dengan memenangi empat emas dan empat perak daripada 13 acara dipertandingkan.


Lebih 300 atlet sertai Karnival Seni Mempertahankan Diri Pencak Silat Dan Muay Thai sempena Jelajah AKM

KANGAR, 27 Mac - Hari terakhir Jelajah Aspirasi Keluarga Malaysia dimeriahkan dengan Karnival Seni Mempertahankan Diri Pencak Silat dan Muay Thai yang julung kalinya dilaksanakan Kementerian Wilayah Persekutuan dengan penyertaan lebih 300 atlet. Karnival ini melibatkan empat negeri iaitu Wilayah Persekutuan, Perlis, Pulau Pinang dan Kedah sebagai salah satu persiapan menjelang Sukan Malaysia (SUKMA) pada 29 September hingga 8 Oktober ini.  Menurut Timbalan Ketua Setiausaha Pengurusan Dan Sosio Ekonomi Kementerian Wilayah Persekutuan, Datuk Parang Abai @ Thomas, karnival ini melibatkan kerjasama antara Majlis Sukan Wilayah Persekutuan dan Majlis Sukan Negeri Perlis.

(Timbalan Ketua Setiausaha Pengurusan Dan Sosio Ekonomi Kementerian Wilayah Persekutuan, Datuk Parang Abai @ Thomas ketika ditemu bual media)

Sebanyak 9 kategori lelaki dan 5 kategori wanita dipertandingan bagi sukan Muay Thai, manakala 8 kategori Putera dan 5 kategori Puteri bagi Pencak Silat. "Apa yang kita nampak, maklum balas daripada peserta-peserta yang terlibat dalam program ini, mereka masih kekurangan daripada segi persiapan terutamanya dari peralatan, kebanyakan persatuan-persatuan di negeri ini masih menghadapi banyak kekurangan dari segi peralatan untuk mempersiapkan pasukan masing-masing dalam mana-mana pertandingan, jadi perkara ini yang kita perlu lihat supaya kita boleh membantu setiap persatuan mahupun Muay Thai dan juga Pencak Silat di peringkat negeri," kata beliau yang ditemui media pada Majlis Penyampaian Hadiah Karnival Seni Mempertahankan Diri Pencak Silat dan Muay Thai di Kompleks Sukan Tuanku Syed Putra, di sini. Pertandingan ini dilihat sebagai medan terbaik melahirkan lebih ramai bakat baru atau pelapis yang berbakat dan berpotensi untuk diketengahkan ke peringkat tertinggi.


Johor sedia sewa fasiliti sukan kepada negeri lain

JOHOR BAHRU, 27 Mac - Kerajaan Johor terbuka untuk menyewakan fasiliti milik Majlis Sukan Negeri bagi penganjuran Sukan Malaysia (SUKMA) kepada negeri-negeri lain. Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Md Shah berkata langkah tersebut merupakan satu pelan jangka masa panjang yang dirangka sekretariat SUKMA dan Majlis Sukan Negeri.

Jelas beliau, kadar sewaan bagi fasiliti tersebut akan diumumkan kelak selain bakal dibincangkan bersama Exco Perumahan dan Kerajaan Tempatan, Datuk Mohd Jafni Md Shukor. Dalam pada itu, pihaknya juga berhasrat membuka lebih banyak fasiliti sukan untuk kegunaan orang ramai terutama ketika negara memasuki fasa endemik, 1 April ini."Sebab itu adalah fasiliti untuk umum, kenapa kita hendak tutup. Kita tidak akan jadikan projek itu sebagai gajah putih. Apa yang kita boleh gunakan untuk rakyat dan semua sedia maklum kita ke fasa endemik 1 April ini," katanya.Beliau berkata demikian dalam satu sidang media di Iskandar Puteri, Johor.Sehingga kini, antara fasiliti sukan yang dibuka kepada umum ialah Velodrom Johor di Iskandar Puteri yang menerima 50 pengunjung hari ini.


Sze Fei- Nur Izzudin beraksi di final Badminton Terbuka Switzerland

BASEL, SWITZERLAND, 27 Mac- Kejohanan badminton Terbuka Swiss 2022 menyaksikan beregu lelaki negara, Goh Sze Fei-Nur Izzuddin Rumsani berjaya menempah tiket ke pusingan akhir di Basel.Pada aksi separuh akhir, Sze Fei-Nur Izzuddin membenam beregu Indonesia Pramudya Kusumawardana-Yeremia Erich Yoche Yakob Rambitan 21-18, 21-18.Di set pertama, bekas juara Kejohanan Terbuka Jerman 2022 itu diikat lebih awal dengan mata 6-6 oleh beregu Indonesia sebelum Sze Fei-Nur Izzuddin berjaya mendominasi perlawanan dengan mencatat kemenangan 21-18.Kedua-dua pasangan saling mengejar mata sehingga terikat 14-14 sebelum pasangan beregu negara yang menjadi pilihan kelapan kejohanan melengkapkan kemenangan bersih 21-18 di set kedua.Sze Fei-Nur Izzuddin dijadual bertemu beregu pilihan keempat kejohanan Fajar Alfian-Muhammad Rian Ardianto dari Indonesia di pentas akhir yang akan berlangsung 11 pagi waktu tempatan (5 petang waktu Malaysia) hari ini.

(Beregu lelaki negara Goh Sze Fei-Nur Izzuddin Rumsani berjaya menempah tiket ke pusingan akhir Kejohanan Terbuka Switzerland 2022 di Basel /FB BAM)

Sementara itu, pasangan beregu campuran Goh Soon Huat-Shevon Lai Jemie turut beraksi di perlawanan akhir dan akan membuat perhitungan bersama pasangan Mark Lamsfuss-Isabel Lohau dari Jerman.


Johor sasar kedudukan lima terbaik pada SUKMA Kuala Lumpur 2022

JOHOR BAHRU, 27 Mac - Johor menyasarkan berada pada kedudukan lima terbaik dalam temasya Sukan Malaysia, SUKMA yang dijadual bermula pada 29 September ini di Kuala Lumpur.  Timbalan Setiausaha Kerajaan Johor, Sukan dan Sukarelawan, Datuk On Jabbar yakin sasaran itu mampu dicapai berdasarkan kepada pencapaian di SUKMA Perak, pada 2018. "Sekarang ini Majlis Sukan Negeri Johor giat melatih atlet-atlet, berdasarkan pencapaian kita di SUKMA Perak yang lepas dapat 29 pingat kedudukan nombor tujuh. "Saya sudah bincang dengan Majlis Sukan Negeri Johor supaya tahun ini pencapaian SUKMA kita sasar di kedudukan lima teratas," katanya.

Beliau ditemui pada Program Gotong Royong Peringkat Negeri Johor di tanah perkuburan Kampung Kurnia, Jalan Kebun Teh, di sini hari ini.


Gandingan Goh Soon Huat-Shevon Lai Jemie mara ke final Terbuka Switzerland

BASEL, 27 Mac- Beregu campuran profesional negara Goh Soon Huat-Shevon Lai Jemie berjaya melangkah ke perlawanan akhir Terbuka Switzerland.Gandingan ke-13 dunia itu mengejutkan Tan Kian Meng-Lai Pei Jing yang berada di ranking ke-10, dalam pertembungan dua wakil Malaysia, dengan kemenangan 21-17, 24-22 selepas 53 minit aksi separuh akhir di St Jakobshalle, Basel.Soon Huat-Shevon bakal berdepan pemenang satu lagi perlawanan separuh akhir antara Mark Lamsfuss-Isabel Lohau dari Jerman menentang wakil Indonesia Rehan Naufal Kusharjanto-Lisa Ayu Kusumawati.Final Terbuka Switzerland berlangsung pada Ahad.Sementara itu, pemenang pingat gangsa Sukan Olimpik Aaron Chia-Soh Wooi Yik sekali lagi terkandas di separuh akhir, tewas kepada pasangan Indonesia Fajar Alfian-Muhammad Rian Ardianto 22-20, 13-21, 21-8.

Turut terkandas beregu wanita profesional negara Lim Chiew Sien-Vivian Hoo yang tewas kepada Gabriela Stoeva-Stefani Stoeva dari Bulgaria 21-10, 21-16 dalam tempoh 39 minit perlawanan.- BERNAMA


KBS mempertimbang sukan catur dipertandingkan pada SUKMA akan datang

BANGI, 27 Mac- Kementerian Belia dan Sukan (KBS) bersedia mempertimbangkan untuk sukan catur dipertandingkan pada Sukan Malaysia (SUKMA) pada masa akan datang.Jelas Timbalan Menteri KBS, Datuk Seri Ti Lian Ker, sukan berkenaan semakin berkembang pesat seiring dengan kemajuan teknologi dan juga masih dapat berlangsung ketika era pandemik COVID-19.Jelas Datuk Seri Lian Ker, cadangan berkenaan akan disampaikan kepada Mesyuarat Jawatankuasa Tertinggi yang dianggotai wakil semua 14 negeri."Saya akan lihat perkara ini dan saya akan cari maklumat berhubung cadangan ini bersama dengan persatuan catur. Kita mungkin akan uruskan secepat mungkin supaya sukan catur ini mendapat pengiktirafan yang sepatutnya," kata Lian Ker kepada pemberita RTM selepas merasmikan Kejohanan Terbuka Catur Rapid 2022 Herosifu Chess Academy, di sini.

(Timbalan Menteri Belia dan Sukan, Datuk Seri Ti Lian Ker merasmikan Kejohanan Terbuka Catur Rapid 2022Herosifu Chess Academy di Hotel Tenera, Bangi/FBMENTERI)

Beliau yang juga pernah mewakil MSSM dalam sukan berkenaan berharap belia bermain sukan itu secara riadah bagi membantu melatih meningkatkan tumpuan.


Skuad Harimau Malaya tewas kepada Singapura

SINGAPURA, 27 Mac- Skuad Harimau Malaya mengalami kekalahan pertama di bawah kendalian jurulatih, Kim Pan Gon, selepas dijinakkan Singapura dengan jaringan 1-2, malam tadi.Meskipun menguasai keseluruhan permainan namun skuad negara terpaksa akur dengan keampuhan benteng Singapura yang lebih banyak bertahan.Malaysia bermula cemerlang menguasai perlawanan namun gagal menterjemah peluang diperoleh dengan jaringan gol.Perkara itu dimanfaatkan Singapura dengan gol pertama hasil serangan balas yang disudahkan penyerang tinggi lampai, Ikhsan Fandi pada minit ke-30.Gol penyamaan skuad negara seharusnya hadir awal babak kedua, namun sepakan penalti Safawi Rasid sekadar singgah di palang gol Singapura.Mujur, pemain tengah, Liridon Krasniqi menutup kesilapan tersebut dengan gol penyamaan pada minit ke-57.

(Pemain tengah Harimau Malaya, Liridon Krasniqi menggelecek dua pemain Singapura/FAM)

Kelekaan benteng pertahanan negara selepas itu dihukum Ikhsan Fandi dengan gol kedua pada minit ke-76.Usaha Malaysia melancarkan serangan serangan bertali arus mencari gol penyamaan terus gagal, sekali gus terpaksa akur tewas 1-2.Dalam pada itu, ketua jurulatihnya, Kim Pan Gon tetap memuji barisan pemain yang disifatkan beliau telah memberikan segalanya untuk menang.Jelas Pan Gon, skuad Harimau Malaya kendaliannya lebih berhak menang berdasarkan kualiti permainan dan kesungguhan ditampilkan mereka."Tiada aduan untuk pemain tetapi kami akan cuba mencari jalan keluar untuk masalah di sini. Pastinya kami boleh menjadi lebih baik. Saya sangat positif untuk prestasi pemain," kata Kim Pan Gon kepada pemberita RTM selepas perlawanan tersebut.Terdahulu, skuad Harimau Malaya berjaya menumpaskan skuad Filipina 2-0 pada 23 Mac lalu pada aksi pertama Kejohanan Bola Sepak Siri Tiga Negara 2022.


SUKMA XX : Melaka pastikan terlibat dalam 31 acara

KLEBANG, 26 Mac - Menjelang temasya Sukan Malaysia (SUKMA) edisi ke 20 (XX) , Melaka kini sudah menyiapkan atlet bagi 21 acara sukan daripada keseluruhan 31 acara. Exco Pembangunan Belia, Sukan dan Badan Bukan Kerajaan (NGO) negeri, V P Shanmugam berkata, pihaknya bakal mengadakan mesyuarat bagi memastikan Melaka menghantar atlet bagi kesemua 31 acara berkenaan.  Bagaimanapun katanya, walaupun 10 acara sudah dikenal pasti atlet yang bakal mewakili negeri Melaka, namun persediaan masih belum berada di tahap terbaik berbanding 21 acara sukan yang lain.  Katanya, Melaka bakal menghantar lebih 400 anggota SUKMA pada kali ini.

(Exco Pembangunan Belia, Sukan dan Badan Bukan Kerajaan (NGO) negeri, V P Shanmugam)

"Negeri Melaka dalam persediaan menyiapkan kesemua 31 permainan ahli yang bakal menyertai semua pertandingan. Masalah kita sekarang adalah kita difahamkan sebelum ini ada 21 jenis pertandingan tetapi sekarang telah jadi 31 jenis pertandingan, minggu lalu telah berlangsung mesyuarat", katanya kepada media semasa Kejohanan Ragbi Liga Melaka, di sini hari ini."Maka kita tengah mengumpul balik dalam masa terdekat, saya akan panggil mesyuarat. Selaku Exco Belia dan Sukan untuk memastikan Melaka terlibat dan mengambil bahagian dalam kesemua 31 acara sukan tersebut. Mengulas lanjut berkenaan Kejohanan Ragbi, beliau berharap sukan itu dapat terus diangkat sekali gus membuka pintu buat pemain muda khususnya untuk menyertai sukan itu.


MOM batal keahlian Malaysian Dance Sport Berhad

KUALA LUMPUR, 26 Mac - Majlis Olimpik Malaysia (MOM) sah membatalkan keahlian ahli bersekutunya, Malaysian Dance Sport Berhad (MDSB).Perkara tersebut diumumkan oleh Presiden MOM, Tan Sri Mohamad Norza Zakaria selepas persatuan itu tidak lagi diiktiraf oleh World Dance Sport Federation (WDSF).Menurut Tan Sri Norza, keputusan tersebut diambil berpandukan artikel 24.2 dan 36.1 perlembagaan MOM.

(Presiden MOM, Tan Sri Mohamad Norza Zakaria mempengerusi Mesyuarat Majlis Eksekutif MOM hari ini/FOTO BERNAMA)

"Keputusan diambil setelah mendapat konsultasi daripada Jawatankuasa Olimpik Antarabangsa (IOC), WDSF dan Pejabat Pesuruhjaya Sukan Malaysia," katanya kepada media selepas Mesyuarat Majlis Eksekutif MOM di sini hari ini.Tambah beliau, keputusan itu tidak akan menjejaskan penyertaan atlet sukan terlibat yang akan bertanding di sukan Sea Vietnam Hanoi pada Mei akan datang.


F1 GP Arab Saudi diteruskan

JEDDAH, 26 Mac- Keputusan penganjur untuk meneruskan Grand Prix Arab Saudi disokong sepenuhnya oleh Bos Red Bull, Christian Horner.Ia susulan perlumbaan itu diancam serangan ke atas depoh minyak berdekatan Litar Jeddah.Selain Horner, keputusan itu juga mendapat sokongan bos Mercedes Toto Wolff yang mahu memastikan perlumbaan diteruskan.Terdahulu, Pemberontak Yaman menyerang kemudahan minyak milik Aramco berhampiran litar ketika sesi latihan yang menyaksikan kebakaran besar dari litar.Sesi latihan kedua tertangguh hingga memaksa pengurusan F1 dan semua pasukan terlibat membincangkan keputusan susulan berhubung serangan berkenaan.Ketika ini, Aramco adalah penaja kepada pasukan Aston Martin.-REUTERS

(Depoh minyak di Jeddah yang dilaporkan diserang pengganas Syiah Houthi)- REUTERS


KRM rancang anjur lebih banyak kejohanan tahun ini

IPOH, 26 Mac- Kesatuan Ragbi Malaysia (KRM) bercadang untuk menganjurkan lebih banyak kejohanan 15 sebelah tahun ini.  Presidennya, Datuk Shahrul Zaman Yahya berkata, langkah itu penting bagi merancakkan kembali sukan tersebut yang turut terkesan dengan pandemik COVID-19.Jelasnya beberapa kejohanan dalam negara terpaksa ditunda susulan wabak berkenaan.  Penganjuran kejohanan ragbi 15 sebelah itu melibatkan beberapa acara antaranya kategori senior dan wanita selain pertandingan membabitkanpemain-pemain di bawah umur 19 tahun.  "Kita melihat contohnya antara umur 17 tahun dan senior, pemain senior ni secara puratanya 21 tahun, jadi antara 17 dengan 21 tu ada 4 tahun jurang di antara umur 17 dan jugak 21 tahun tu, antara kata lain macam bola sepak ada Piala Presiden, jadi lebih kurangnya begitu,"kata Shahrul. Beliau berkata demikian pada sidang media Seminar Pengurusan Malaysia Rugby 2022 di Ipoh.  Dalam pada itu beliau turut berpuas hati dengan penganjuran beberapa kejohanan ragbi yang telah berlangsung antaranya di Selangor, Pulau Pinang dan Melaka.

(Presiden KRM, Datuk Shahrul Zaman Yahya)


Atlet AGNUUM ingin ke Sukan Asia Hangzou

SINTOK, 26 Mac- Impian untuk mewakili negara ke peringkat antarabangsa semestinya dinanti-nantikan bagi setiap atlet. Begitu juga atlet golf Akademi Golf Nasional Universiti Utara Malaysia (AGNUUM), Muhammad Ikhmal Basry apabila namanya tersenarai dalam pemilihan skuad golf Malaysia oleh Persatuan Golf Malaysia (MGA).  Ia bagi membawa cabaran Malaysia ke Kejohanan Sukan Asia Ke-19 di Hangzou, China yang akan berlangsung pada 10 hingga 25 September nanti.  Muhammad Ikhmal berkata, pemilihan tersebut menjadi impian yang tidak mungkin akan dilepaskan sesiapa termasuk dirinya. Menurutnya, sekiranya terpilih untuk mewakili negara dalam temasya sukan kedua terbesar selepas Olimpik itu pasti akan menjadi titik permulaan terbaik bagi kerjayanya sebagai seorang atlet golf dan sudah pasti dia memasang impian untuk menyumbang pingat buat negara. Untuk itu, beliau akan berkerja lebih keras lagi bagi memastikan nama dalam skuad kebangsaan ke Sukan Asia Ke-19 Hangzhou nanti terjamin.  Beliau turut berharap pemilihan ini akan turut memberi semangat kepada pelatih AGNUUM yang lain untuk terus berusaha gigih dan tidak mudah berputus asa dalam mengejar impian untuk berada di puncak dunia.  Sementara itu, Pengarah AGNUUM, Profesor Madya Dr. Azman Yasin berkata, UUM berbangga kerana Muhammad Ikhmal termasuk dalam senarai pemilihan skuad kebangsaan bagi mewakili negara ke pertandingan antarabangsa itu. Beliau turut mengucapkan tahniah dan syabas kepada barisan jurulatih, pengurusan AGNUUM, pengurusan tertinggi UUM serta Seksyen Sukan, Kementerian Pengajian Tinggi yang terus memberi sokongan dan kepercayaan kepada atlet golf AGNUUM.

(Muhammad Ikhmal Basry, atlet golf Akademi Golf Nasional Universiti Utara Malaysia AGNUUM)


Pandelela pilih Perak jalani latihan terjun

KUALA LUMPUR, 25 Mac- Ratu terjun negara, Datuk Pandelela Rinong memilih untuk menjalani latihan di Perak bulan depan bagi mencari keserasian dengan pasangan baharu dalam acara 10 meter platform seirama.Jelas pemenang pingat perak Sukan Olimpik London 2012, beliau sudah menjalani latihan dengan pasanganya itu sebelum ini, namun latihan berterusan di perlukan lagi bagi mencari kesempurnaan dalam terjunan sebagai persiapan ke Sukan Sea Hanoi Sukan Komanwel dan Sukan Asia.Selain itu latihan di Perak juga amat tepat kerana tidak memerlukan kos yang tinggi dan tidak perlu kuarantin.

"Bagi acara sukan kami menghadapi kesukaranan sewaktu latihan kerana untuk ke pertandingan luar negara kami perlu menjalani sesi kuarantin,"Ini sedikit sebanyak mempengaruhi prestasi kami, maka lebih baik kami terus menjalani latihan dan bertanding di Malaysia sahaja," jelasnya kepada media di Ibu negara.Sebelum ini atlet kelahiran Sarawak itu pernah bergandingan dengan Datuk Leong Mun Yee yang telah mengumumkan persaraan.Dalam masa sama beliau tidak mahu mendedahkan nama pasangan barunya itu.


Itali gagal layak ke Piala Dunia buat kali ke-2 berturut-turut

PALERMO, 25 Mac- Juara empat kali, Itali gagal layak ke Piala Dunia buat kali kedua berturut-turut selepas dikejutkan Macedonia Utara pada separuh akhir play off zon Eropah.Meskipun turun dengan status juara Euro 2020, Itali terpaksa akur apabila tewas 0-1 di Palermo dalam acara Bola Sepak Kelayakan Piala Dunia 2022 itu. Gol tunggal hasil jaringan penyerang, Aleksandar Trajkovski pada minit kedua masa kecederaan sudah cukup untuk mengecewakan Itali.The Azzurri sebelum ini tidak layak pada kejohanan edisi 2018 di Rusia di mana mereka tewas kepada Sweden dalam aksi 'play off'.

(Aksi Itali dalam acara Bola Sepak Kelayakan Piala Dunia 2022 di Palermo)

Mereka tidak pernah terlepas kejohanan bola sepak berprestij di dunia itu sejak edisi 1958.itali mengharungi kempen kelayakan ini dengan rekod 37 perlawanan tanpa kalah, namun 4 keputusan seri dalam lima perlawanan terakhir menyaksikan mereka menamatkan saingan peringkat kumpulan di tangga kedua di belakang Switzerland, sekali gus terpaksa menempuh aksi play off.Bagi Macedonia Utara pula, mereka akan bertemu Portugal bagi aksi final play off selepas juara Euro 2016 itu menewaskan Turki 3-1 dalam satu lagi pertemuan. -AFP


Popularkan hoki dalam dewan

PETALING JAYA, 25 Mac - Koperasi Pemain Hoki Perak memohon kerjasama semua negeri untuk menganjurkan Kejohanan Dalam Dewan di negeri masing-masing bagi membantu mempopularkan sukan itu.Menurut Pengerusinya, Mohamad Abdul Hadi, ini penting bagi memastikan sukan tersebut terus berkembang dan menyerlah di peringkat antarabangsa.Katanya sebagai inisiatif awal, pihaknya bakal menganjurkan kejohanan peringkat parlimen negeri Perak sebagai usaha menarik minat lebih ramai pemain dalam sukan tersebut."Sememangnya selepas Perak, sasaran kita adalah negeri-negeri lain."Selepas Kuala Lumpur kemudian saya akan berbincang dengan negeri Pahang, Johor, dan Penang agar mereka bersedia seperti yang dilakukan di Perak," katanya pada sidang media di sini hari ini.

Tambahnya lagi, enam kategori bakal dipertandingkan dalam kejohanan yang akan berlangsung pada 6 Jun depan akan datang.Antaranya ialah kategori remaja lelaki dan wanita, serta terbuka lelaki dan wanita.


Sofian Nabil dinobat Raja Bukit dan Raja Pecut

KEMAMAN, 25 Mac- Kejutan demi kejutan dicipta dalam perlumbaan Jelajah Terengganu yang dijenamakan kembali sebagai Tour Gateh D’Tranung apabila penguasaan podium bukan terdiri daripada pasukan ternama.  Bekas pelumba kebangsaan yang kembali membuat penampilan, Sofian Nabil Omar Mohd Bakri membuat kejutan apabila dinobatkan selaku juara dalam semua peringkat kayuhan yang berakhir di Kemaman. Sofian Nabil Omar yang menamatkan perlumbaan di tempat pertama bagi cabaran terakhir acara lebuhraya dengan catatan masa tidak rasmi 2 jam 17 saat membuktikan dirinya masih mampu menyaingi pelumba-pelumba profesional lain.

(Sofian Nabil Omar Mohd Bakri, 29)

Lebih manis, Sofian, 29 tahun juga turut dinobatkan selaku Raja Bukit dan Raja Pecut bagi cabaran peringkat ke-4 siri jelajah perlumbaan ini.  "Saya telah cuba yang terbaik, dan saya bersyukur sangat atas rezeki kali ini. Saya ingin ucapkan terima kasih kepada pasukan dan semua yang sentiasa menyokong saya daripada hari pertama hingga hari terakhir," katanya kepada Berita RTM. Kali terakhir Sofian beraksi di pentas kompetitif adalah sewaktu mewakili pasukan kebangsaan dalam perlumbaan Le Tour de Langkawi 2020 sebelum pandemik COVID-19 . Perlumbaan Tour Gateh D’Tranung berlansung selama 5 hari dengan keseluruhan jarak kayuhan sejauh 596.55km.


Perjalanan Ng Tze Yong kandas di pusingan ke-2 Badminton Terbuka Switzerland

KUALA LUMPUR, 25 Mac- Pemain perseorangan lelaki negara, Ng Tze Yong terkandas di pusingan kedua selepas tewas kepada wakil Indonesia, Jonathan Christie dalam perlawanan badminton terbuka Switzerland.Pada aksi yang berlangsung di Basel itu, Tze Yong berjaya menguasai set pertama apabila menang 21-18.Namun, dia gagal mengekalkan momentum apabila tumpas 13-21 dan 12-21 pada dua set berikutnya sekaligus menyaksikan Jonathan selaku pilihan keempat kejohanan mara ke suku akhir.

(Perseorangan wanita, S. Kisona / BERNAMA)

Sementara itu, beberapa lagi wakil negara antaranya, perseorangan wanita, S. Kisona mara ke suku akhir.Kisona berjaya menewaskan Saina Nehwal dalam pertarungan tiga set, 17-21, 21-13 dan 21-13.Turut meneruskan perjuangan, beregu lelaki, Goh Sze Fei-Nur Izzuddin Rumsani, Ong Yew Sin-Yeo Ee Yi dan Aaaron Chia-Soh Wooi Yik dan beregu campuran, Tan Kian Meng-Lai Pei Jing.


Jepun, Arab Saudi layak ke Piala Dunia 2022

SYDNEY, 25 Mac - Jepun mengesahkan penyertaan ke Piala Dunia Qatar 2022 selepas menewaskan Australia, 2-0 dalam aksi kelayakan Asia. Turut mara, Arab Saudi yang menghuni tangga kedua Kumpulan B.Beraksi di Sydney, kedua-dua pasukan seakan buntu mencari jaringan sehingga babak kedua.Kaoru Mitoma muncul watak utama permainan selepas menyumbat jaringan berganda di penghujung aksi, masing-masing pada minit ke-89 dan pada masa kecederaan.

(Kaoru Mitoma (tengah) meraikan jaringannya ketika membantu Jepun menumpaskan Australia 2-0 untuk layak ke Piala Dunia 2022/AFP)

Keputusan kekal 2-0 sehingga tamat aksi.Jepun mendahului kumpulan B dengan 21 mata, 2 mata dihadapan Arab Saudi.Selain kedua-dua negara berkenaan, Korea Selatan dan Iran turut layak ke Piala Dunia 2022.